28 март 2020, Тошкент вақти: 23:26\nЎзбекистон сенати мамлакат Конституциясига ўзгартиш киритишга оид қонунни муҳокама қилади\nЖорий йил 28-29 март кунлари Тошкентда Олий Мажлис Сенатининг тўққизинчи ялпи мажлиси бўлиб ўтади (“XXI аср”, 23 март). Сенат матбуот хизматига кўра, ялпи мажлисда бир қатор қонун ҳужжатлари билан бирга “Ўзбекистон Республикасининг Конституциясига ўзгартишлар ва қўшимча киритиш тўғрисида”ги қонун муҳокама этилади. Шунингдек, сенаторлар мамлакат Бош прокурори, Ички ишлар вазири, Марказий банк раиси, Олий Мажлиснинг Инсон ҳуқуқлари бўйича вакили ва бошқа мутасаддиларнинг ҳисоботларини тинглайди.\nЖиноятни атайлаб яширган милиция ходимлари жавобгарликка тортилди\nАндижон вилояти Балиқчи тумани ИИБ профилактика инспектори, лейтенант Шерзодбек Мирзаев жиноятни қасддан яширгани фош этилди (“Постда”, 18 март). Шу ҳудудда яшовчи фуқаро А.Исмоилов моллари ўғирлангани хусусида инспектор Ш.Мирзаевга мурожаат қилган. Аммо милиция нозири хизмат ҳудудидаги криминоген вазият кўрсаткичларини ёмонлаштирмаслик мақсадида ўғирлик ҳақида ИИБ навбатчилик қисмига хабар бермаган, ариза ва хабарлар китобига жиноятни қайд этмаган, шошилинч тергов-суриштирув ҳаракатларини олиб бормаган. Маълум қилинишича, жиноятни қасддан яширишда айбланган милиция офицери Ш.Мирзаев айбига тўла иқрорлиги ва қилмишидан пушаймонлиги боис унга нисбатан амнистия қўлланилди. Ўтган йил давомида жиноятни қасддан яширгани учун ички ишлар органларининг яна бир неча ходими жавобгарликка тортилган, деб хабар беради ИИВ нашри.\nЎзбекистонда 870 та дорихонада қонунбузарликлар аниқланди\nЎзбекистон Бош прокуратураси ҳузуридаги департамент мамлакатдаги 870 та дорихонада дори-дармон нархини асоссиз ошириш билан боғлиқ қонунбузарликларни аниқлади (“Оила даврасида”, 23 март). Соғлиқни сақлаш вазирлиги бошқарма бошлиғи вазифасини бажарувчи Исмат Азизовга кўра, қонунбузарликка йўл қўйган 586 та дорихонанинг лицензияларини бекор қилиш бўйича хўжалик судига даъво аризаси киритилган. Эслатиб ўтамиз, жорий йил 7 мартидан ижтимоий аҳамиятга эга 343 номдаги дори воситаларини қатъий чекланган нархларда сотиш тартиби кучга кирди. Ушбу тартиб дори-дармонлар нархини асоссиз оширишга қарши қаратилган.\nФарғонада электр корхонаси раҳбари 415 миллион сўмни ўзлаштирди\nФарғона вилояти Тошлоқ тумани электр корхонаси раҳбари бошчилигидаги жиноий гуруҳ 415 миллион сўмдан ошиқ маблағни ўмарган (“Ҳуқуқ”, 23 март). Жиноий гуруҳга электр корхонаси раҳбари билан бирга унинг ўринбосари, бош ҳисобчи ва бош муҳандис кирган. Электр корхонасининг исми ошкор этилмаган раҳбарлари уч йил давомида “Uzpaynet” шахобчасига фуқаролардан тўлов сифатида топширилган нақд пулни ўзлаштириб келган. Кирим қилинмасдан ўзлаштирилган квитанциялар сони 6000 га яқин экани маълум қилинган. Электр корхонаси раҳбарлари, шунингдек, улгуржи ва чакана истеъмолчилардан қарзларни ундиришга ҳам лоқайдлик қилган. Хабарга кўра, Тошлоқ тумани электр корхонаси раҳбарларига давлат етказилган 415 миллион сўм маблағни қайтариш мажбурияти юкланиб, озодликдан маҳрум этиш жазоси тайинланган.


“Монако” футболчисига “Реал” 80 млн, ПСЖ эса 100 млн евро таклиф қилди | Qalampir.uz\n“Монако” футболчисига “Реал” 80 млн, ПСЖ эса 100 млн евро таклиф қилди\nСпорт\t07 Июнь 17:00 1661\nФранция терма жамоаси ва “Монако” клуби ярим ҳимоячиси Аурелиен Тчуамени “Реал Мадрид”га кўчиб ўтмоқчи. Бу ҳақда “Marca” нашри хабар берди.\nМанбага кўра, франциялик ярим ҳимоячи “Монако” раҳбариятидан “Реал”нинг таклифини қабул қилишни сўрамоқда. Бироқ Тчуаменига яна бир даъвогар ПСЖ ҳам осонликча курашдан чиқмоқчи эмас. Мадрид клуби бонуслар билан бирга 80 миллион евро таклиф қилган бўлса, парижликлар эса Тчуамени учун 100 миллион евро сарфлашга тайёр. “Монако” раҳбариятига ПСЖнинг таклифи маъқул келмоқда. Шунинг учун улар “Реал” таклифига ҳозирча жавоб қайтаргани йўқ.\nМадридликлар Тчуамени билан шахсий шартномага эга эмас. Чунки футболчининг “Монако” билан шартномаси бор. Шу сабаб “лос бланкос” ва ярим ҳимоячи ўртасида ўтказилган барча музокаралар “Монако” раҳбариятининг бевосита розилиги билан бўлган.\nАввалроқ, Аурелиенга ПСЖ томонидан таклиф бўлаётгани ҳақида хабар берилган эди.\nМаълумот ўрнида, ўтган мавсумда Тчуамени “Монако” сафида 47 та ўйинда майдонга тушиб, 5 та гол урди ва 2 та голли узатмани амалга оширди. “Тransfermarkt” портали франциялик футболчини 40 миллион еврога баҳоламоқда.\n29 Июнь 00:26 68440\n28 Июнь 17:57 43745\n28 Июнь 18:21 39944\n28 Июнь 20:16 38344\n29 Июнь 08:19 37959


Мақолалар Август 2019 йилда » "Табиат ва хаёт" газетаси тахририяти расмий веб-сайти\nболам ногирон бўлиб қолса-чи, деган ёмон хаёлларни унутинг!-дейди вилоят Давлат санитария -эпидемилогия назорати маркази иммунология бўлими мудири Чарос ХИДИРОВА.\nUNICEFнинг Ўбекистондаги ваколатхонаси ва Журналистларни қайта тайёрлаш маркази ҳамкорлигида мамлакатимизда амалга оширилаётган янги лойиҳа иммунизация яъни эмлаш масалаларига бағишланган. Эмлашнинг болалар ҳаётида муҳим ўрин тутиши ҳақида аҳолимизнинг хабардорлиги эса ҳали мақтангулик даражада эмас.\nЎтган йили кутилмаганда мактабда ўқиётган жиянимнинг баданларида қизил тошмалар тошиб, тана ҳарорати кўтарилиб кетди. Овқат у ёқда турсин, ҳатто томоғидан сув ҳам ўтмай қолди. Касални то аниқлагунча, меҳмонга келган ҳомиладор опасига ҳам қизилчалар юқиб олди. Сувчечак чиққанини билгач, хавотирга туша бошладик. Эрта- индин дунёга келадиган болага таъсир қилса нима бўлади, деган ташвишли савол пайдо бўлди. Шифокорларнинг маслаҳати хавотирга ўрин қолдирмади. Чунки жиянларимнинг ҳар иккови ҳам ўз вақтида эмланганлиги учун бу юқумли касаллик асоратини қолдира олмаслиги маълум бўлди. Шифокорлар ҳақ экан. Жияним эсон -омон бу хасталикдан қутилди. Болакай ҳам соғ -саломат дунёга келди. Хуллас, бу касалликнинг давоси ўз вақтида эмлаш эканлигига ўзимиз шоҳид бўлдик.\nЎтмишда эса эмланмаганлиги учун худди ана шу касаллик туфайли ногирон бўлиб қолган, баъзи ҳолларда оламдан ўтган болалар ҳам бўлган. Бундан бир неча йиллар аввал қизамиқ, қорин тифи, қоқшол каби юқумли касалликлардан кўплар азият чекиб, ҳатто фожиали асоратлар ҳам қолганини ёши катталар надомат билан эслайди.\nБугунги кунда юқоридаги юқумли касалликлардан қутулганимизнинг асосий сабаби ана шу хасталикларга қарши эмлашнинг самараси албатта.\nМинг афсуски, буни аҳолимизнинг барча қатлами ҳам бир хил тушунмаётганлиги оқибатида фарзандларини эмлатиш муҳимлигини унутиб қўймоқда. Ёки нотўғри эмлаш оқибатида болам ногирон бўлиб қолса- чи, деган ноўрин хавотирли хаёлларга берилиш ҳолатлари ҳам борлиги ҳеч кимга сир эмас.\nҚуйида эмлаш ҳақидаги 10 та қисқа саволга мутахассис шифокорнинг 10 та қисқача жавобини эътиборингизга ҳавола қиламиз.\n1 -савол. Ўзбекистонда нечта касалликка қарши эмланади? Бу бошқа давлатларда ҳам бир хилми?\n- Мамлакатимизда 12 та юқумли касалликларга сил, шол, дифтерия, вирусли гепатит В, кўкйўтал, қоқшол, қизамиқ, паротит, қизилча, ротавирус, ХИБ, пневмококк инфекцияларига қарши режали эмлаш ишлари олиб борилади. Бошқа давлатларда ҳам жумладан, қўшни давлатларда ҳам худди шу вакциналар ишлатилади, аммо ёш бўйича фарқланади.\n2\t– савол. Болаларни эмлаш шартми ва мажбурийми? Ундан бош тортиш мумкинми?\n- Болаларни эмлаш шарт, мажбурий эмас, бироқ участка врачи тушунтиришига қарамай тўғри тушунмаса, эмлашдан бош тортганлиги тўғрисида ота ёки онасининг тилидан тилхат олинади.\n3\t-савол: Эмлашнинг салбий оқибатлари борми? Аниқ мисол бўлса айтинг.\n- Эмлашнинг салбий оқибатлари йўқ. Бундай салбий оқибатлар кейинги йилларда кузатилмаган.\n4\t-савол: Эмланган бола билан эмланмаган бола ўртасида қандай фарқ бўлади? ( касалликка чалиниши, ривожланиши, саломатлиги, иммунитети борасида)\n- Эмланган бола эмланиши натижасида ўша касалликка нисбатан иммунитет ҳосил қилади ва касалликка чалинмайди. Эмланмаган бола организми ўша касалликка тез чалинишига мойил бўлади.\n5\t-савол : Эмлашни кечиктириш мумкинми? Ва қандай ҳолларда?\n- Албатта эмлашни кечиктириш мумкин, фақат шифокор кўригидан кейин унинг тавсияси билан. Масалан: болада эмлаш олиш куни ҳарорати 37,5 С дан юқори бўлган болаларга эмлаш ўтказилмайди, камида 1 ҳафта эмлашдан кечиктирилади. Соғломлаштирилгандан сўнг шифокор кўригидан кейин эмланади.\n6\t-савол: Сертификати бўлмаган вакцина билан эмлашнинг оқибатлари қандай бўлади? Аслида бу мумкинми?\n- Республикамизга сертификати бўлмаган вакцина киритилмайди, бу мумкин эмас, вилоятга берилаётган ҳар бир вакцинани сертификати билан қабул қилиб оламиз.\n7\t-савол: Вакцинанинг яроқли ва яроқсизлигини оддий одамлар қандай билса бўлади?\n- Вакцинанинг яроқсизлигини билиш бироз мушкул, фақат уни эмлаш бўйича масъул ходимлар билади.\n8\t-савол: Эмлашни ўргатиш учун махсус курс ёки дастур борми?\n- Эмлашни ўргатиш учун буйруқ, йўриқномалар мавжуд.\n9\t-савол: Вилоятимизда эмлаш фоизи ва даражаси қандай?\n- Вилоятимизда эмлаш қамрови 95 фоиздан юқори.\n10\t-савол: Катта ёшлилар ҳам эмланиши мумкинми? Қандай ҳолларда?\n- Катта ёшдагилар эпид кўрсатма асосида ёки “Эмлаш маркази” томонидан вакцина харид қилиб, эмланишлари мумкин. Республика ДСЭНМидан берилаётган вакциналар эса аҳолининг 16 ёшгача бўлган қатламига гуманитар ёрдам орқали берилади.\nСанаси: 20-08-2019, 18:42;\nСанаси: 20-08-2019, 18:41;\nСанаси: 20-08-2019, 18:37;\nСанаси: 20-08-2019, 18:34;


Пахтадан ип-калава тайёрлаб, хорижга сотиб юборишдан на давлатга ва на миллатга фойда бор — «Миллий банк» мижози\nПахтадан ип-калава тайёрлаб, хорижга сотиб юборишдан...\n16.03.2020 17:04 0 2436\n«Ўзбекистон Республикаси Ташқи иқтисодий фаолият миллий банки» АЖ фаолияти билан яқиндан таништириш, ОАВ вакиллари билан ҳамкорликни янада мустаҳкамлаш ва банк имижини ошириш мақсадида, жорий йилнинг 13 март санасида Жиззах вилояти бўйлаб пресс–тур ташкил этилди.\nЖиззах вилоятининг Арнасой тумани, Олтин водий қишлоқ фуқаролар йиғинида жойлашган «Arnasoy Gold Tex» масъулияти чекланган жамиятни дарҳақиқат иқтисодий мўъжиза, деб айтиш мумкин. Корхона раҳбарлари логистика жиҳатидан у қадар қулай бўлмаган, инфратузилмаси ҳаминқадар чекка туманларда ҳам муваффақиятли бизнес юритиш мумкинлигини исботлаб беришган.\nКорхона ип газлама ҳамда момиқ текстиль махсулотларини ишлаб чиқаради. Шу максадда дастлаб қиймати 81 млрд. сўмлик лойиҳа тақдим этилди. «Ўзмиллийбанк» АЖ Жиззах вилояти филиали томонидан корхонага ажратилган кредит маблағлари эвазига Хитойдан ип газлама ҳамда момиқ текстиль махсулотлари ишлаб чиқарадиган ускуналар сотиб олинди ва иш бошланди.\n«Arnasoy Gold Tex» МЧЖ нинг йиллик қуввати 6 млн. 800 минг дона текстиль маҳулотларини ишлаб чиқаришни ташкил этади. Бугунги кунда корхонада 653 нафар ходим фаолият юритиб келмоқда ва яқин вақтлар ичида яна 600 киши иш билан таъминланиши кўзда тутилган.\n— Дастлаб корхона очиш режалаштирилганда ип-калава ишлаб чиқариш ҳақида сўз очилган эди. Аммо бунга қатъий қаршилик кўрсатдик. Боиси, пахтани ип-калавага айлантириб, хорижга нари борса бир килограммини 2-2.5 доллардан сотиш мумкин. Хорижий компаниялар, айтайлик, турк корхоналари шу нархга сотиб олинган бир килограмм ип-калавадан 4 та сочиқ ишлаб чиқаради ва Ўзбекистонга қайтариб ҳар бирини 10 доллардан сотади. Энди ўзингиз ўйлаб кўринг, бу ерда ким ютмоқда — ип-калавани 2 доллардан сотган ўзбекларми ёки ундан маҳсулот тайёрлаб, 40 долларга қайтариб сотган туркларми?\nБиз ип-калавани хорижга экспорт қилмаяпмиз, балки ўзимизга импорт қилинадиган маҳсулотни ишлаб чиқаришда хорижий корхоналарга хизмат қилмоқдамиз. Бундан эса на давлатга ва на миллатга фойда бўлади. Қачонки ўзимиз тайёр маҳсулот тайёрлаб, экспортга чиқарсак, ўшанда фойда қиламиз, — дейди Адем Терзи.\nДарвоқе, Адем оғанинг ўзи ҳам туркиялик, Истанбул шаҳридан. Уч йилдан буён Ўзбекистонда текстил бизнесини ривожлантиришга ўз ҳиссасини қўшиб келмоқда. У ҳақда яқинда сайтимизда хабар берилган эди.\n«Arnasoy Gold Tex» ишлаб чиқарган маҳсулотлар — сочиқ, кийим-кечак ва бошқа маҳсулотлар айни вақтда Чехия, Эстония, Литва, Россия, БАА, Баҳрейн ва Қатарга экспорт қилинмоқда.


Шу йил январь ойида машина ва ускуналарни экспорти 3 бараварга кўпайди\n03:53 19 Январ 2019\n18:45 13.02.2018 (Янгиланган 19:00 13.02.2018) Ҳавола олиш\nМДҲ давлатлари орасида Россия, Қозоғистон, Беларусь, Украина, Тожикистон ва Қирғизистон Ўзбекистоннинг ташқи савдо бўйича шерик давлатлар ҳисобланади, улар билан ташқи савдо айлануви 41,4% ни ташкил қилади\nТОШКЕНТ, 13 фев — Sputnik. Ўзбекистон шу йил январда ташқи савдо айланмаси 1,8 миллиард (экспорт — 0,7 миллиард доллар, импорт — 1,1 миллиард доллар) ташкил қилди. Давлат статистика қўмитаси маълумотларига асосан.\nЎзбекистон ва Корея инвестицион ҳамкорлик масалаларини муҳокама қилишди\nТашқи савдонинг сальдоси минус 433,9 миллион доллар бўлди, улар ичида МДҲ давлатлари минус 161,9 миллион доллар, бошқа давлатлар билан минус 272 миллион доллар.\nТаъкидлаб ўтиш керакки, сўнги йиллар давомида Ўзбекистон экспорт таркиби ўзгариб, товарлар ва хизматларнинг барча гуруҳлар бўйича кўрсаткичлар кўпайиши кузатилмоқда.\nЭкспорт таркибининг асосий улуши хизматлар 34,1 % ни ташкил қилмоқда. Улардан асосан нефт маҳсулотлари ва энергия — 24,2 %, транспорт хизматлари — 16,1 %, кимё маҳсулотлар — 8,2 %, озиқ-овқат маҳсулотлар — 7,2 %, қора ва рангли металлар — 4,8 %.\nМашина ва ускуналарни экспорти ўтган йил кўрсаткичига нисбатан 3 бараварга кўпайди. Экспорт асосан трансформаторлар ва аккумуляторлар (46,7%) ва қозон, ускуна, механик қурилмалар ва уларнинг қисмларини (9,1%) экспорт қилиш ҳисобига кўпайди.\nОзиқ-овқат маҳсулотларни экспорт қилиш 40,8 %га кўпайди. Улар асосан буғдой — 6,8 баравар, мева сабзавотлар — 28,8 %га ортди. Энергия ва нефт маҳсулотларни экспорти 2,3 бараварга кўпайди. Табиий газ экспорти 3,3 бараварга кўпайди.\nИмпортнинг асосий улуши машина ва ускуналар (35,4 %) ҳамда кимё маҳсулотлар (14,8 %) ҳисобига тўғри келди.\nМДҲ давлатлари орасида Россия, Қозоғистон, Беларусь, Украина, Тожикистон ва Қирғизистон Ўзбекистоннинг ташқи савдо бўйича шерик давлатлар ҳисобланади, улар билан ташқи савдо айлануви 41,4% ни ташкил қилади.


Декабр ойида юртимизда совуқ қотишдан вафот этганлар сони маълум — Sof.uz\nДекабр ойида юртимизда совуқ қотишдан вафот этганлар сони маълум\n24.12 10:13 559 Ўзбекистон\nЖорий йилнинг 6 декабр куни бедарак йўқолгани учун қидирувга берилган Қорақалпоғистон Республикасининг Хўжайли тумани “Саришингул” овул фуқаролар йиғини ҳудудида яшаган, 1991 йилда туғилган Н. Р.нинг ташқи кўринишидан жароҳациз жасади “Кулаб” овул фуқаролар йиғини ҳудудидан топилган.\nЎтказилган суд-тиббий экспертизасининг дастлабки хулосасига кўра, у “тананинг умумий совуққотиши”дан ҳалок бўлганлиги аниқланган.\nХудди шундай ҳолат Самарқанд вилоятининг Пахтачи туманида ҳам юз берди. Шу йил 17 декабрдаги маълумотга кўра, “Фаровон Йўлдошобод” маҳалла фуқаролар йиғини ҳудудида жойлашган “Агросаноат” МЧЖга тегишли дала майдонидан Осиё миллатига мансуб, 30-35 ёшлардаги номаълум эркак кишининг ташқи кўринишидан жароҳациз жасади топилган. Ўтказилган суд-тиббий экспертизасининг хулосасига кўра, у “тананинг умумий совуққотиши”дан ўлганлиги аниқланган.\nКўрилган чоралар натижасида жасаднинг шахси аниқланган. У Нарпай туманида яшаган, 1990 йилда туғилган Н. В. эканлиги маълум бўлган.\nАйни пайтда ҳар икки ҳолат юзасидан суриштирув ҳаракатлари олиб борилмоқда.


Дунёнинг энг раҳмдил инсонлари қаерда яшашади? » Ўзбекистон янгиликлари – Zamin.uz\n09 апрель 2017, 18:37\nПсихологлар 70 га яқин мамлакат аҳолисининг менталитетини ўрганиб чиқиб, энг раҳмдил ва ҳиссиётга берилувчан одамлар Эквадорда, Саудия Арабистонида, Перу ва Данияда яшашини аниқлади. Польша, Литва, Эстония ва Болгария аҳолиси эса қўрс деб топилди. Journal of Cross-Cultural Psychology журналида чоп этилган мақоланинг мазмунини «РИА Новости» келтирди, деб ёзади "Соф.уз" нашри.\nИст-Лэнсингдаги (АҚШ) Мичиган университети ходими Уильям Чопикнинг маълум қилишича, тадқиқот натижалари фақат ҳозирги пайтни акс эттиради, негаки вақт ўтиши билан ҳис-туйғулар шакли ва даражаси турли мамлакатларда ўзгариб боради. Бу айниқса кучли миграцияга дучор мамлакатлар, жумладан, АҚШга хосдир.\nСўровда жами 100 минг киши иштирок этди. Олимлар бу инсонларнинг нафақат ўз ҳис-туйғулари, балки улар бошқа халқлар ҳақида нима деб ўйлаши билан ҳам қизиқиб кўрди. Бундан ташқари, дунёнинг бир четида содир бўлган воқеа бошқа ҳудуд аҳолисининг ҳис-туйғуларига қандай таъсир ўтказиши ҳам тадқиқотда акс этди.\nАҚШ жорий рейтингда еттинчи ўринни эгаллади. Лотин Америкасининг иккита, Форс кўрфазининг учта мамлакати ва Данияда бу кўрсаткич бўйича АҚШдан устун туриши аниқланди.\nЯнгиликлар » Жамият » Дунёнинг энг раҳмдил инсонлари қаерда яшашади?\n10:39 "Гапирувчи маймун"лар топилди\n13:17 Энг «уйқучи» мамлакат номи эълон қилинди


Олмалиқ кон-металлургия комбинатидаги портлатишлар таъсирида 12 киши яшайдиган уй жарга қулаб бормоқда. Ҳокимлик эса бу оила тақдирига бефарқ / Ўзбекистон янгиликлари, энг сўнгги хабарлар\nАндижондаги устахонада чиққан ёнғинда ишчининг жасади т...\n11 декабр 2018 12:58\nСенат мажлисида тиланчиликка жалб этганлик учун жавобга...\n11 декабр 2018 12:34\nМахсус янгиликлар 1 Шархлар 1343 кўрилди\nОлмалиқ кон-металлургия комбинатидаги портлатишлар таъсирида 12 киши яшайдиган уй жарга қулаб бормоқда. Ҳокимлик эса бу оила тақдирига бефарқ\nТошкент вилоятининг Олмалиқ шаҳри Тоғолди кўчаси 35-уйда истиқомат қилувчи фуқаро Нигора Арслонованинг хонадони авария ҳолатига келиб қолган, бироқ ҳеч қайси мутасаддидан ёрдам ололмаяпти, деб ёзади “Оила даврасида” газетаси.\nОлмалиқ кон-металлургия комбинати ходимларининг тоғда тинимсиз портлатиш ишларини олиб бориши натижасида жар ёқасида жойлашган мазкур хонадоннинг деразаларидаги ойналари синиб тушган, ўртаси бўз тортиб бўлинган икки хонали тор ва вайрона кулбада тўрт оила, жами 12 киши яшамоқда. Улардан олти нафари вояга етмаган.\n— Ўн йил илгари шу жойни сотиб олиб, уй солган эдик, — дейди Нигора Арслонова. — Дастлаб, қурган уйимиз уч хонали эди. Лекин тоғолди, конга яқин ҳудуд эмасми, тинимсиз портлаш бўлади. Ёмғир-қорли кунлардан бирида хонамиздан бири жарга ўпирилиб тушган. Яқин орада қолган икки хонамиз ҳам қулаб тушмасайди, деб жонимиз ҳалак. Жарлик ёқасида бўлгани учун уйимизни зах босган, ҳашаротлар кўпайган. Кунда-кунора уй ичидан чаён тутиб оламиз. Набираларимни чақиб олишидан қаттиқ хавотир олиб, бир неча йил бошқа жойларда ҳам сарсон-саргардонликда, ижарада яшаб юрдик. Лекин ижара ҳақи қимматлаб кетганига қурбимиз етмай, икки йилдан бери яна шу жойдамиз. Қирқ йил трактор ҳайдаган турмуш ўртоғим ҳозирда нафақада. Ижарага машина олиб, киракашлик қиляпти. Катта қизим уч фарзанди билан бизникида яшайди. Яқинда келинимнинг кўзи ёриган эди. У уйдаги шароит ёмонлигидан онасиникига кетиб қолди. Хуллас, шу биргина ночор турар жой фарзандларимизнинг оиласи пароканда бўлишига олиб келмоқда.\nХонадонда на газ бор, на ичимлик сув. Ҳартугул, электр токини бир амаллаб, қўлбола усулда тортиб келинган. Газ олиб келишга эса қурби етмаган. Шу боис чой электрда, овқат ўчоқда қилинади.\n— Уйимдаги аҳвол юзасидан икки йилдан бери туман ҳокимлигига қатнайман, — дея сўзини давом эттирди Нигора Арслонова. — Лекин бирон бир ижобий натижа бўлмади. Жорий йилда туман ҳокимининг виртуал қабулхонасига мурожаат қилдим. Шундан сўнг туман ер ресурслари ва давлат кадастри бўлимидан вакиллар келиб, ҳолатни кўриб, қўрқиб кетишди. Бу уйда бир ёки икки йил яшаш тугул, бир кун ҳам туриб бўлмайди, деб кетган мутасаддилар шу бўйи қорасини кўрсатмади. Уйимиздаги вазиятни тегишли тартибда кўриб чиқиб, ижобий ҳал этиб берамиз, деган ваъдасини бажаришмади. Аҳволимиздан маҳалла раиси ҳам хабардор бўлса-да, бирон марта бизнинг тарафимизни олиб, ёрдам қўлини чўзган эмас.\nТуман ҳокимининг қабулига кириш учун роса ҳаракат қилдик. Лекин бу мақсадимиз ҳам амалга ошмай келяпти. Котибанинг айтишича, у бизга ўхшаганларни ҳокимнинг қабулига киритмагани учун маош олар эмиш. Бир гал арзон уй-жой беришини сўрасам, бошланғич бадални тўлай олмайсизлар, деб аризамни қайтаришди. Ахир, бошланғич бадални тўлашнинг ҳам бошқача йўллари бордир... Бу борада давлатимиз раҳбари бир қатор қулайликлар яратиб беряпти-ку. Наҳотки, мутасаддиларимиз шуни била туриб, кўкрагимиздан итараверади? Бу адолатданми? Ҳеч бўлмаса, бизга бошқа жойдан тўрт сотих ер ажратишнинг иложи ҳам йўқмикан?\nОиланинг катта қизи С.Жўраеванинг айтишича, у ҳам туман ҳокимлигига ёрдам сўраб мурожаат қилган. Мурожаатига Олмалиқ шаҳар ҳокимининг Саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари А.Қосимхўжаев имзоси билан бошқа жойга мурожаат қилиш учун “қимматли” тавсия берган, холос. Ҳокимлик аёлга уй-жой бериш у ёқда турсин, ҳатто, унинг шароити билан ҳам яқиндан танишмаган.\nМақола муаллифининг ёзишича, у мазкур вазиятни ўрганиш чоғида Олмалиқ туман ҳокимлигига ҳам борган. Бироқ ўша куни ҳокимнинг фуқароларни қабул қилиш куни бўлишига қарамай, соат 8.00 дан 12.00 га қадар белгиланган қабулга на бирор фуқаро на ҳоким келган.\nҲиндистонлик актриса ва собиқ "Дунё гўзали" Приянка Чопра турмушга чиқди\nУй оламан деб 35 000 АҚШ долларига чув тушди\nБухорода ижтимоий ҳимояга муҳтож оилаларга 284 та уй-жой топширилди\n24 август 2018, 00:46\nАсалому алайкум мен Навоий дан саволим шуки мен ва турмуш уртогим давлат ишда НКМКда ишлаймиз мана 10йил дан буен ижарада турамиз 2 нафар фарзандим бор кредитга уй олмокчимиз лекин бошидан 30% туловини амалга ошириш учун маблагимиз ёк кандай килиб кредитга уй олсак булади ойлик маошимиз иккаламизники хам кам эмас кредит тулашга етарли шу масалага ёрдам беришингизни илтимос киламан ёрдам беринг.


Суд мажлисида Ақтобе фожеасининг янги тафсилотлари маълум бўлди - Zamin.uz\n10:58 / 25.07.2018\nУшбу кунларда Ақтобе вилоятида ўтган йили содир бўлган фожеа юзасидан суд мажлислари бўлиб ўтмоқда. Эслатиб ўтамиз, 2018 йилнинг 18 январь куни Самара – Чимкент йўлининг 1068 километрида, автобус ёниб кетиши оқибатида 52 нафар Ўзбекистон фуқаролари қурбон бўлган эди.\nҲайдовчилар Барат Танатаров, Нуржан Кыргызбаев ва Максат Пернебековлар ёнғин хавфсизлик қоидаларига риоя қилмасликда айбланиб ҳибсга олинган эди. Уларга 5 йилдан 10 йилгача қамоқ жазоси берилиши мумкин. Айни дамда Жиноят иши 52 томдан ошиб кетди. Фожеада 100дан ортиқ кишилар жабрланувчи деб топилган.\nКейинчалик ҳайдовчилар билан бирга айбланувчилар курсисига механик Баҳодир Бердибаев ва автобус фирмаси директори Нурлыбек Телепбаевлар ҳам қўшилган. Қонунга кўра носоз автобус ва ҳайдовчиларнинг нотўғри ҳатти ҳаракати учун улар ҳам жавоб беришади.\nҲайдовчилардан икки нафари – Нуржан Кыргызбаев ва Максат Пернебековлар ўз айбларини қисман тан олишди.\nКыргызбаев айтишига қараганда, ёнилғи қуйиш шаҳобчасида уларга сифатсиз (ёзги) солярка қуйишган. Қаттиқ совуқдан солярка музлаб қолган ва двигател тўхтаган. Автобус салони тез совий бошлаган. Кыргызбаев, йўловчиларга раҳми келиб оловли пайвандлагични ёқиб салон ичига қўйган.\nҲайдовчи айтишига қараганда, улар йўлдан ўтаётган автобусни кўриб ундан ёрдам сўраш мақсадида автобусдан тушишган. Шу вақт автобус ичида икки йўловчи орасида жанжал келиб чиққан ва уларнинг бири жаҳл устида оловли пайвандлагични тепиб юборган. Лампа қулаб тушиб салонда ёнғин бошланган. Лампани тепиб юборган йўловчи ёнғиндан қутулиб қолишга муваффақ бўлган, унинг фақат оёғи куйган.\nҲайдовчилар эшикни очганда салон ичидаги ёнғин янада кучайиб кетган. Йўловчилар автобуснинг иккинчи қаватида, юклар биринчи қаватда бўлгани ҳамда юклар жуда кўп бўлгани туфайли йўловчилар автобусни тезда тарк эта олмай қолган. Автобус тўлиқ ёниб кетиши учун 7 дақиқа вақт керак бўлган холос.\nАдвокатлар суд мажлислари Иргиз туман судида эмас Ақтўбе шаҳар судида кўриб чиқилишини сўрашган, лекин суд бунга рад жавоби берган.\n“Ақтўбедан Иргизгача 600 километр, иккинчидан Иргизда жабрланувчилар ва суднинг бошқа иштирокчиларини жойлаштириш учун меҳмонхона ҳам йўқ”, - дейди адвокат Нуржамал Ажигалиева.\nНавбатдаги суд мажлиси 7 августда белгиланган. Суд тафсилотлари билан қуйида танишишингиз мумкин.\n5-10-2016, 20:40, Дунё\n24-02-2015, 16:29, Дунё


Ўйинчоқ машинада шаҳар айланиш полиция билан муаммони юзага келтирди - Zamin.uz\n18:18 / 24.12.2020\nЎйинчоқ машинада шаҳар айланиш полиция билан муаммони юзага келтирди\nХитойнинг Цюаньчжоу шаҳрида истиқомат қилувчи аёл шаҳар бўйлаб айланиш учун ноодатий транспорт воситасидан фойдаланди. Гавжум чорраҳалардан бирига ўрнатилган йўл камераси маҳаллий боғлардан бирига қараб ҳаракатланаётган ўйинчоқ машинани тасвирга олган. Бу каби «сайр» муваффақиятли якунланмаган — пуштиранг ўйинчоқ полиция эътиборини тортган, деб хабар беради Motor.\nКамера томонидан ёзиб олинган видеода турли рангдаги чироқлар билан безатилган пластик автомобиль умумий фойдаланишга мўлжалланган йўлда ҳаракатланиб, чорраҳадан ўнгга бурилганини кўриш мумкин. Ўйинчоқ автомобилни Ли фамилияли аёл бошқарган бўлиб, таъкидланишича, у маҳаллий ўйинчоқ дўконларнинг бирида ишлайди.\nЛининг тушунтиришича, унинг бошлиғи машинани боғга етказиш бўйича топшириқ берган, ўйинчоқ машина у ерда дам олувчилар учун ижарага берилиши керак бўлган. Вақт ва пулни тежаш мақсадида аёл белгиланган жойга мустақил етиб олишга қарор қилган.\nБироқ у йўлни назорат қилаётган полициячиларга дуч келган. Лининг сўзлари уларни қониқтирмаган: бепарволиги учун хитойлик аёлга ҳайфсан берилган, ўйинчоқ машина эса мусодара қилинган. “Замин” янгиликларини “Telegram”да кузатиб боринг\nЯнгиликлар » Дунё » Ўйинчоқ машинада шаҳар айланиш полиция билан муаммони юзага келтирди


Холиёр Сафаров. Ота (ҳикоя) - www.ziyouz.uz\nБош саҳифа Ўзбек насри онлайн антологиясиХолиёр Сафаров (1983)Холиёр Сафаров. Ота (ҳикоя)\nОтанинг ўзи рухсат берди.\n— Майли, ўғлим. Қаерда бўлсанг ҳам бошинг омон бўлсин. Фақат туғилган жойинг, ота-онангни, урф-одатларимизни унутма. Мен сендай ўғлим борлигидан доим фахрланаман.\n— Сизни уялтириб қўймайман, ота…\n— Сенга ишонаман. Келинимни эҳтиёт қил. У ҳали ёш. — Ота ўғлини бағридан бўшатиб, ийманибгина турган келинига юзланди. — Қизим, сенга ишондим, лекин. Икковларинг ҳам ўқиган, оқ-қорани танигансизлар. Ўзларингни эҳтиёт қилинглар. Меҳр-муҳаббатларинг туганмас бўлсин.\nБошида дўппи, устидан катта гулдор рўмол ташлаб, қўғирчоқдек безанган келинчак рўмол остидан қайнотасига қаради ва “Хўп” дегандек бош ирғади. Сўнг хайрлашиш учун овсини ёнига келди.\n— Майли, янга…\n— Хўп, келинжон. Яхши етиб олинглар.\nЎғил акаси билан ҳам хайрлашди.\nБир вақт ота:\n— Манави ашқол-дашқолингнинг ярмини тушир, мен ҳам кетаман!\n— Ие?! — деди ўғил қувониб. — Кечадан бери кўндиролмагандик-ку?\n— Э, бўлмади. Узоқ йўлга ярамайман, деб ўтирсам, ўтиравераман. Шошма, сен менга жой бўшатиб тур, — ота шундай дея уйига кириб, эгнига янги чопон, оёғига маҳси-ковуш кийиб чиқди.\nМашина қир этагида жойлашган уйларни ортда қолдириб, шаҳар томон илдамлади.\nЎғил магистратурани битиргач, пойтахтдан икки хонали уй сотиб олган, ҳозир аспирантурада ўқир, келинчак эса магистратура битирувчиси эди.\nШаҳарга келгач ота ўғли билан келинининг жойлашишини кузатиб, уларнинг бир-бирига меҳрибонлигидан қувониб ўтирди. Келинчак елиб-югуриб хизмат қилар, қишлоқдан келган келинлик нарсаларини уйга жойлаштирар, қилаётган ишидан ўзи-да қувонар, ҳузурланар, орада қайнотасининг чой- нонидан ҳам хабар олиб, “Буважон, чойингиз борми?” дея гирдикапалак бўлар, ҳаётидан мамнун эди. Ўғил ҳам юкларни чиқариб бўлгач, дўконга чиқиб келди. Орада келинчак ошга ҳам уннаб юборди.\nКечга томон ота намозини ўқиб, чой ичиб, уларни кузата туриб, бундан кўнгли хотиржам тортиб деди:\n— Болам, икковларингни кузатиб, бир нарсани ўйладим. Етмиш йиллик умрим бекор кетмабди. Ҳаётимнинг кейинги ўн саккиз йилини ёлғиз ўтказдим. Тақдир экан, онанг эрта оламдан ўтди. Ўшанда мен эллик икки, онанг эллик ёшда эди. Шундан сўнг мен нима едим, нима ичдим, нима кийдим, билмайман. Билганим сен билан аканг, уч опанг эди. Мен ҳам ота, ҳам она бўлиб, опаларингни турмушга узатдим. Худойимдан айланай, менга шундай солиҳ фарзандлар берди. Аканг менга қарашни, мени деб яшашни умрининг мазмуни, деб билади. Шунинг учун бирор жойда ўқимади. Ҳамма ташвишни ўз бўйнига олди. Мен ҳам рўзғоримизга бир аёл кишининг қўли кераклиги учун уни эрта уйлантирдим. Пешанамдан айланай, келин ўз қизимдай чиқди. Кейин мен ҳамма умидимни, ўзим етолмаган орзулар ижобатини сендан кута бошладим. Шу сабаб, сени ўқитдим, “Уй олайлик”, дединг, умрим бўйи йиққанларимни сотиб, мана уй олиб бердим. “Кўнгил қўйганим бор” дединг. Бу ниятингга ҳам етдинг. Илоҳим, ҳамиша шундай омадли бўлгин. Катта шаҳарда кичкина бўлсаям ўз номларинг бўлсин. Илмли хор бўлмас. — Ота шундай дея чўнтагидан сурат чиқарди. Келинига қаради. — Бу қайнонанг. Ўн саккиз йилдан бери ёнимда йўқ, аммо куну тун кўксимда…\nОта шундай дея суратни дастурхон устига қўйди-да, шарт ўрнидан туриб, балконга ўтди…\nБир лаҳза суратга тикилиб қолган келинчак юраги тўлқинланиб, беихтиёр турмуш ўртоғига қаради. Не кўз билан кўрсинки, унинг кўзлари жиққа ёш эди.\n— Ундай қилманг, — деди келинчак сирғалиб эрининг ёнига бориб, — йиғламанг. Шундай садоқатли инсонларнинг фарзанди бўлиш бизга бахт-ку!\nЭр ялт этиб хотинига қаради. Унинг нигоҳларини чулғаб олган мунг ва ғусса ўрнини қувонч учқунлари эгаллади. Беихтиёр юзига нимтабассум ёйилди. Сўнг “Отамдан хабар олай”, дея ўрнидан турди. Қараса, ота эшикка суянганича уларга қараб турибди. Ўғил бирдан тўхтаб қолди, келинчак хижолат тортиб, қўлига чойнакни олдию ошхонага ўтиб кетди.\nОта ўша кеч ўғли билан келинига ҳаётининг энг гуллаган дамларидан, энг оғир кечмишларидан сўзлаб берди. Қувончини-да яширмади, армонларини-да сир тутмади. Ўғил ҳам шу оқшом отасини, ота қалбини қайтадан кашф этгандек бўлди. Келинчак эса ўз ҳаёти ва хаёллари бир, қайнотаси тақдиридан эшитган ҳикоятлар бир бўлиб, ҳаёт мактаби олдида виждон билан ёнма-ён туриб қолди.\nЎғли билан келинидан кўнгли тўлган ва юрагини бўшатган ота энди бу ерда қиладиган иши йўқлигиданми, кўнгли хотиржамлигиданми, эртаси тонгда фарзандларига оқ фотиҳа бериб, ота маконига — қишлоғига қайтди.\nОтанинг кун тартиби ғалати. Бомдоддан сўнг қўйларини ҳайдаб, уйи ёнидаги қир устига чиқиб ўтиради. Қўйлар адирда ёйилиб ўтлайди, у эса икки тиззасини қучганича атрофни кузатади. Тонг отишига, қишлоқдошларининг қий-чув қилиб кунни қандай бошлашларига қараб қолади, хаёлларга берилади…\n— Иқбол, кенг, чойингиз совиб қолади. Қўйлар ўтлаб турсин, ҳозир бирортасини жўнатаман. Мактабга кетар вақти бўлди.\nУ ўрнидан туради-да, қўйларига бир қараб қўяди. Чакана сойда ёйилиб ўтлаяпти. У секин, бир-бир босиб уйга кела бошлайди.\n— Иқбол, болалар турдими?\n— Ҳа, туряпти.\nОта мириқиб, яйраб юз ювади. Эшик тутқичига илинган сочиққа юзини арта-арта ичкари киради. Уч қизи шакарчой ичиб ўтирибди.\n— Иқбол, қизим, чойингни ичиб бўлгандан кейин синглинг икковинг қўйга чиқинглар, майлими? Кун қизиб қолгунча қаранглар, кейин қўрага қамаб ташлайсизлар. Ётади.\nОта ўтиргач қизчалар юзларига фотиҳа тортишиб, ўринларидан туришади. Уйда эр-хотин ва кичкина қизча қолади.\nУлар нонушта қилишади. Кейин у мактабга кетади. Аёл юкли ҳоли билан уй ишларини қилади. Томорқадан ўт юлиб, дарахт тагида боғлиқ турган соғин сигирга ташлайди.\nТушдан кейин мактабидан қайтган эр қўйларни қўшнининг ўғли билан унинг қўйларига қўшиб юборади-да, аёли билан томорқада ишлайди. Баъзан сабзи, пиёз ўтоқ қилиб ўтирган аёлига қараб туриб-туриб, сўрайди.\nАёл бошини кўтариб эрига боқади. Кўзлари тиниб, бир муддат ҳаракатсиз қолади. Сўнг “Хавотир олманг, яхшиман”, деб қўяди. Эр унинг қони камлигидан ҳозир боши айланиб кетганини сезиб қолади, сўнг бозор куни шаҳарга тушиб, қорамолнинг тилидан олиб келишни ният қилади. Ўрик тагида ўйнаб ўтирган қизларига қараб маъюсгина жилмаяди. Ич-ичидан бир нидо келади: “Худойим, шуларнинг изидан биргина ўғил бергин…”\n… Тонгда қир устида ўтирган ота чақмоқ каби йилт этиб, хотирасининг қат-қатларини ёритиб юборган хаёллардан халос бўлиб, беихтиёр ўғиллари ҳақида ўйлади. Мана, набираси қирга қараб келяпти. Тушгача қўй боқади.\nОта ҳозир уйга кириб, чой ичади. Кейин бирпас кичик неварасини ўйнатади. Сўнг томорқаларни айланиб келади. Кун қизиб қолгач, яна уйга киради. Тўй-маърака бўлса, шунга боради. Бўлмаса, уйда радио эшитиб ётади. Нари борса, бир мизғиб ҳам олади. Пешинни ўқигач, яна уй атрофида ғимирсиб юради. “Ота, қўйинг, ўзим қиламан”, деганига қарамай ўғилнинг ишларига ёрдам беради. Ҳеч бўлмаса, уй соясида кетмондаста йўниб ўтиради…\nБироқ кейинги кунларда ота ўзига сезилмаган ҳолда янги одат чиқарди. Ҳар куни тушдан кейин уй ёнидаги ўриндиқда ўтириб йўл қарайди. Катта ўғил аввалига эътибор қилмаган экан, бу ҳолат кунда такрорланавергач, юрак ютиб сўради.\n— Ота, ҳар куни бундай, уйнинг ёнига чиқиб ўтирасиз. Тинчликми?\n— Тинчлик, — деди ота алланечук безовталаниб. — Ўзим… Қиладиган ишим бўлмаса. Ўтирибман-да.\n— Ё, Ташкиндагилардан хавотир олаяпсизми?\nОта “ялт” этиб ўғлига қаради. Унинг кўзларида аллақандай маъюслик, соғинч , мунг яширин эди.\n— Кетганларига йигирма кун бўлди, бир келишмади-я?! — ота кутилмаганда дил ёрди. — Одам шунча ҳам беўй кетадими-а?\nЎғил нима деярини билмади. Охири:\n— Ота, улар икковиям ўқийди. Жавоб ололмаётгандир-да. Ёки эртага бориб, кўриб келамизми?\nОтанинг чеҳраси ёришгандек бўлди. Ўрнидан турди.\n— Ташкин яқин бўлса экан, ғир этиб бориб келсак. Қўй, сениям овора қилмай. Ўзим кетаман.\nКун бўйи автобусда шилқиллаб келган ота шоҳбекатда тушгач, ўтириб чарчаганини ҳис этди. Қайси йўлдан юришни билмасдан, бир муддат каловланиб турди-да, такси тўхтатди.\n— Ўғлим, шу, мени кенжамникигача обориб ташлолмайсизми?\nҲайдовчи “пиқ” этиб кулиб юборди.\n— А, отахон, кенжангизни танимасам мен. Манзилни айтинг, манзилни.\n— Манзили … — ота билганича манзилни тушунтирди.\nМашина йўлга тушди. Ота атрофни кузатди. Ўзгариб бораётган шаҳарни мириқиб томоша қилди. Машина баланд уйлар олдида тўхтади.\nОта “Ё, пирлар мадад”, дея машинадан тушди ва атрофга аланглаганча ўғли яшайдиган уйга қараб кета бошлади. Керакли қаватга чиққач, эшик қўнғироғини босди.\n— Ким? — ичкаридан келинининг нозик овози эшитилди.\n— Мен, очинглар-ей.\nБир лаҳзалик жимликдан сўнг эшик очилиб, ўғил кўринди.\n— Э, ота?! Ассалому алайкум. Келинг, келинг.\n— Ваалайкум ассалом. Ҳа, омон бўлгурлар-а? — чарчаб, хансираб қолган ота халтасини эшик олдига қўйиб, ўғлини бағрига босди. Оёғидан маҳси-калишни еча туриб, келини билан қўл бериб саломлашди. — Яхшимисан, қизим?\n— Келинг, бува… — келинчак отани уйга чорлади. Йўл-йўлакай эрига “Ана, кўрдингизми?” дегандек қош учирди. Ўғил хижолатомуз ота изидан юрди.\nКелинчак дастурхон ёзиб, чой дамлагунча ҳам ота яйраб гапиролмади. Нафаси сиқилиб, хансираб қолаверди. Аммо кўз ости билан аввал келинига, ўғлига, сўнг атрофга назар солди. Негадир “Яхши, яхши”, деб қўйди.\n— Қандай, яхши юрибсизларми? Ўқишларинг, ишларинг жойидами?\n— Раҳмат, ота. Ҳаммаси яхши.\n— Келин ҳам рўзғорга ўрганиб кетдими?\nБуни эшитиб турган келин дастурхонга мева-чева қўя туриб, бир жилмайиб қўйди. Ота келинчакнинг ҳалиям катта рўмолни ташламайгина, дўппида юрганидан қувонди.\n— Нимага қишлоққа бормадинглар? Одам хавотир олди, лекин.\n— Шу, келаётган шанба куни бормоқчи эдик. Нимага деганда, бир-икки кун бўлди, стипендияларимизни олдик, — деди ўғил.\n— Уйдан олиб келган пуллар тамом бўлдими?\n— А, у аллақачон жойини топиб кетди. Бир-иккита ўртоқларимиз “Қуллуқ бўлсин”га келди. Тўйга боролмаганларга ҳақ бердик. Ишқилиб, кетди-да.\n— Ҳа, майли. Яхшиликка кетибди. — Ота шундай дея ёнидан бир даста пул чиқариб, дастурхон устига қўйди. — Қийналиб қолманглар. Ёш рўзғорга кўп нарса керак бўлади.\n— Ота… — ўғил хижолат тортди. — Ўзи биз боришимиз керак эди. Шунча йўлдан ҳориб келишнинг ҳам ўзи бўлмайди.\n— Ҳали сен ҳам ота бўлгин, кўрамиз… Илоҳим, ўғил-қизларинг кўп бўлсин.\nОта-бола, келин узоқ гаплашиб ўтиришди. Отанинг болалари ҳаётидан кўнгли тўлиб, анча енгил тортди. Икки ёшнинг гаплари, фикрларидан улар ҳам шаҳарлик бўлиб кетаётганини ҳис этди…\nШундан кейин ҳам ўғил вақтида отасидан хабар олишга фурсат тополмас, илмий ва жамоат ишларидан бўшай олмас, ота эса уларни ўн-ўн беш кунда бир кўрмаса ториқиб, яна уй ёнига чиқиб йўл қарай бошларди… Ота шу тарзда уч-тўрт кун кутар, ҳатто бир ҳафтагача уй ёнида интиқ ўтирар, охири бир неварасини олиб, пойтахтга йўл оларди. Йўл узоқ, кексалик эса ўз сўзини айтарди. Ота энди ўғлининг уйига боргач, ётиб қоларди… Икки-уч кун ҳордиқ чиқаргач, яна қишлоғига қайтар, ўғил эса хижолатдан ерга киргудек бўларди.\n— Ота, бундай қийналиб юрманг, ўзимиз борамиз…\n— Э, менинг ўнта ўғлим бўлса экан, ҳали уникида, ҳали буникида юрсам. Соғинаман-да, лекин, болам. Мана, болаларинг одам бўляпти. Ҳадемай, бу кунлар сенинг ҳам бошингга тушади…\nОрадан йиллар ўтди. Ўғил — энди сочларига оқ оралаган, фан доктори, ҳафтада ё ўн беш кунда бир аёли билан қишлоққа, ота уйига келади. Уйда кўп ҳам ўтиролмайди, ота каби ториқиб, уй айланиб юради. Отаси қўй боққан, ўзи қўй ҳайдаган қирларга чиқиб, атрофни томоша қилади. Қир устидан туриб, онаси ишлаган пахта далаларига, отаси мактабга бориб-келадиган йўлларга тикилади… Ўпкаси тўлиб-тўлиб кетади. Гўё ҳозир шу йўллардан қўлтиғига папка қистирган отаси юриб келади, даладан бошига оппоқ рўмол ўраган онаси чиқиб келади.\n“— Ўғлим, бу ерда нима қилиб ўтирибсан?”\nБу отасининг хавотирли овози эдими, ё онасининг меҳрибон товуши эдими, билолмай қолади. Бир атрофга аланглаб олади. Бир-бир армонли қадамлар ташлаганича қирдан уй олдига тушиб келади.\n— Нималар қилиб юрибсан? — сўрайди ака. — Кел, уйга кирамиз.\n— Бирпас ташқарида юрай…\nАка-ука тахта ўриндиққа ўтиришади. У ердан бутун қишлоқ кўриниб туради. Улар унсиз узоқ-узоқларга тикилади.\n— Бир вақтлар отам раҳматлик шу ерда йўлга қараб ўтирарди… — ака ўзига-ўзи гапираётгандек бошини чайқади. — Энди мен шундай ўтираман. Икки уканг шаҳарда ўқияпти. Шу ерда ўтириб отамни эслайман, нега бу ерда ўтиришларини энди тушунаяпман.\nУка армон билан бошини ирғади.\n— Сиз-ку, отамнинг хизматларини қилиб, кўп дуоларини олиб қолдингиз. Мен-чи? Ҳали илмий иш, ҳали оила ташвиши, ҳали бошқа сабаблар билан вақтида отамни кўришгаям келолмадим. Раҳматлик кекса ҳоли билан ўзи борарди-я? Шундаям ёнида кўп ўтиролмасдик. Отам кечқурун борар, эрталаб яна қайтарди. Чунки мен ҳам, келинингиз ҳам ишга чиқиб кетардик. Энди мана, айтганингиздек, ўзим отамнинг аҳволидаман. Икки ўғлим, икки шаҳарда. Катта амал эгалари, лекин бир келиб кетишга вақтларини қизғанишади. Уларни ҳам тушунаман, аммо мен отаман-ку?! Шундай пайтларда ўзимга-ўзим “қайтар дунё экан-да”, дейман. Ўзим билмаган ҳолда эшикка термуламан, деразалардан ташқарга боқаман. Отамни қўмсайман, худди ҳозир эшикдан тўлиб-тошиб, халталарини кўтариб кириб келадигандек бўлаверади. Аммо бу энди хаёл… Ке-йин, ака, чидолмай ўғилларимнинг ёнигаям бормасдан шу ерга келаман. Хаёлимда отам ўз уйида ўтиргандек туюлади. Аммо бу ҳам хаёл. Кейин уйга ҳам сиғмай қирларга чиқиб кетаман. Отам юрган излардан юраман. Уйга кириб уларнинг суратига боқаман, юрагим тўлиб-тўлиб кетади. Отамнинг, онамнинг ёди, хотиралари қолган деворларга тикиламан, шу деразалардан ташқарига қарайман, ака, қўлларим билан мана шу лойсувоқ уй деворларини силайман, аммо бу ҳам хаёл! Хотира…\nУ тўлиб сўзлай-сўзлай беихтиёр ўгирилиб, ёнида ўтирган акасига қарайди. Аканинг икки кўзи тўла ёш. У елкасини укасининг елкаларига тирайди. Бунга-да қаноат қилмайди, укасини бағрига босади. Ука ака қучоғига сингиб кетгудек бўлади. Елкаларини силайди. Ана шунда гўё бағрида акаси эмас, отаси тургандек туюлади. Ота бўйлари димоғига урилгандек бўлади. Бир таскин топади, енгил тортади…\n← Аввалги Аввалги Аҳмад Озодгоҳ (Жазоир)


Бирлашган Миллатлар Ташкилоти маълумотига қараганда, пандемия сабаб бўлиб, дунё бўйича 100 миллиондан ортиқ одам ишсиз қолди. Натижада ўтган йили 22 йил ичида илк бор қашшоқлик даражаси кескин ўсди. Яъни, 176 миллион киши қашшоқлар қаторига қўшилди. Катта иқтисодий зарар кўрган давлатлар ҳамон ўзини тиклай олмаяпти. Аксарият мамлакатлар пандемиядан жабр кўрган аҳолисини ижтимоий ҳимоя қила олмаяпти.\nЎзбекистон иқтисодиёти ҳам пандемиядан кам зарар кўрмади. Юзлаб, минглаб корхоналар фаолиятини вақтинча ёки бутунлай тўхтатишга мажбур бўлди. Ўтган йилнинг учинчи чорагида ишсизлик даражаси 15 фоизга кўтарилди. Таъкидлаш жоиз, мамлакатимизда пандемия асоратларини камайтириш бўйича ўз вақтида самарали чора-тадбирлар амалга оширилди. Ўрта ва кичик бизнес субъектларини қўллаб-қувватлаш мақсадида улар турли солиқ ва мажбурий тўловлардан бутунлай ёки қисман озод этилди. Аҳолини ижтимоий ҳимоя қилиш, айниқса, ишсиз фуқароларга ёрдам бериш, янги иш ўринларини яратиш энг устувор вазифага айланди ва бу пандемия билан боғлиқ салбий кўрсаткичларнинг пасайишига ёрдам берди.\nАҳолини иш билан таъминлаш бўйича амалга оширилаётган чора-тадбирлар фаоллашмоқда. Президентимизнинг ҳудудлар иқтисодиёти, аҳоли турмуш шароитлари билан яқиндан танишиш мақсадида вилоятларга қилаётган сафарларида ҳам асосий эътибор ишсизликни камайтириш орқали камбағалликни қисқартиришга қаратилмоқда. Деярли ҳар бир селектор йиғилишларида ушбу масала муҳокама қилиняпти. Жумладан, давлатимиз раҳбари раислигида 8 июнь куни бўлиб ўтган видеоселектор йиғилиши ҳам шу масалада бўлди.\nЙиғилишда қайд этилганидек, жорий йилда бандлик дастури доирасида 457 мингта доимий иш ўрни ташкил этиш кўзда тутилган. Бунинг асосий манбалари қишлоқ хўжалиги, тадбиркорлик, савдо ва сервис соҳаларидир. Масалан, магистрал йўллар бўйида савдо ва хизматларни йўлга қўйиш, шаҳар ва туман марказларида махсус кўчалар ташкил этиш орқали 150 мингта иш ўрни яратиш мумкин.\nАҳоли бандлигини таъминлашдаги яна бир катта захира – ер. Шу йил январда ёшларга экин майдонларидан ер ажратилгани яхши натижа берди. Энди Сурхондарёда бошланган тажриба асосида, ишсиз аҳолига қишлоқ хўжалиги ерларини 10 йил муддатга деҳқончилик билан шуғулланиш учун ижарага бериш тартиби жорий қилинади. Бунинг учун жорий йилдан бошлаб қарийб 100 минг гектар ғалладан бўшаган ер майдонлари ишсиз аҳолига деҳқон хўжалиги ташкил этиш учун берилади. Пахта ҳосилидан кейин ушбу мақсадлар учун яна 100 минг гектар ер ажратилади.\n– Ёшларга ер берилиши тажриба бўлган эди. Энди катта тизимга ўтяпмиз. Ерни ҳақиқий эгасига – халққа берамиз. Ҳокимлар, сектор раҳбарлари қайси пахта ва ғалла майдонини қисқартиришни аниқлаб, уларни ишсиз аҳолига бериши зарур. Берганда ҳам, манфаатдор қилиб, адолатли ажратиш керак. Бу юз минглаб одамларимизни иш билан, даромад билан таъминлайди, – деди давлатимиз раҳбари қишлоқ хўжалиги ва тадбиркорликни ривожлантириш орқали аҳоли бандлигини таъминлаш ҳамда озиқ-овқат маҳсулотлари ҳажмини кўпайтириш масалалари бўйича ўтказилган видеоселектор йиғилишида.\nМаълумки, ер участкаларини ажратиш масаласи энг чигал муаммо ва коррупциялашган жараён эди. Шу боис, 8 июнь куни Ўзбекистон Республикаси Президентининг “Ер муносабатларида тенглик ва шаффофликни таъминлаш, ерга бўлган ҳуқуқларни ишончли ҳимоя қилиш ва уларни бозор активига айлантириш чора-тадбирлари тўғрисида”ги фармони қабул қилинди. Фармонда белгиланганидек, энди тадбиркорлик учун ерларни тўғридан-тўғри ва текинга бериш амалиётидан бутунлай воз кечилади. Ерлар ҳамма учун бир хил ва ошкора, электрон аукцион орқали хусусий мулк қилиб сотилади ёки ижарага берилади. Туман ва шаҳар ҳокимларининг ер ажратиш ва уларни қайтариб олиш билан боғлиқ барча ваколатлари бекор қилинди.\nАлбатта, аҳоли бандлигини таъминлаш, озиқ-овқат етиштиришни кўпайтириш масалаларида ўтказилган видеоселектор йиғилиши ҳамда ер муносабатларини тартибга солиш мақсадида қабул қилинган Фармон бу борада узоқ йиллардан буён ечимини кутаётган муаммоларни ҳал қилишда муҳим аҳамиятга эга бўлиши шубҳасиз. Эндиги вазифа бу борада белгиланган топшириқ ва вазифаларни ўз вақтида ва тўла ижро қилинишини таъминлашдир. Бунда биз депутатларга ҳам катта масъулият ва ишонч билдирилмоқда.


BBC Uzbek - O'zbekiston - Уч ўзбек аёли Тожикистонга айғоқчиликда айбланган\nСўнгги янгиланиш 5 ноябр 2012 - 19:58 GMT\nКўрсатувда айтилишича, аёллар ватан хоинлари сифатида жазога тортилганлар.\nЎзбекистон телевидениесининг "Ёшлар" телеканали 31 октябр куни "Ватан хоинлари" деб номланган кўрсатувни намойиш этган.\nКўрсатувда уч ўзбекистонлик аёл Тожикистон фойдасига айғоқчилик қилгани учун жиноий жавобгарликка тортилгани айтилади.\nСурхондарё маҳкамаси аёлларга 14 ва 15 йиллик қамоқ жазолари тайинлаган.\nАёллар Тожикистон билан чегарадош Сурхондарё вилояти фуқаролари бўлишган.\n"Ватан хоинлари" кўрсатувига биноан, айғоқчиликда айбланган Гулнора Амонова, Кимё Худоёрова ва Раъно Хурсандовалар Тожикистон хавфсизлик хизматлари билан Ўзбекистоннинг ҳарбий ва хавфсизлик объектлари ҳақида маълумот етказиб туриш учун ҳамкорлик қилишган.\nАёллардан бири Гулнора Амонова 1998 йил Тожикистон милицияси ходимига турмушга чиққан.\nКўрсатувда айтилишича, бу никоҳ Тожикистон Миллий хавфсизлик қўмитаси томонидан режалаштирилган бўлиб, шу тариқа аёлдан Ўзбекистон ҳақидаги махфий маълумотларни олиш кўзда тутилган.\nТелевидение мухбирига кўра, Амонова ва унинг дугонаси Раъно Хурсандова асосий ишни олиб борган Худоёровага маълумотларни тўплаш ва Тожикистонга етказишда ёрдам бериб келишган.\n"Кимё Худоёровага қуйидаги объектларнинг расми ва жойлашган жойи ҳақида маълумот бериш топширилган: Сурхондарёдаги ҳарбий қисм, у ердаги қурол ва аслаҳалар сақланадиган жой, Сариосиё туманига қарашли прокуратура, милиция ва чегара бўлинмалари; Бу идораларда ишлайдиган ходимлар ва ҳарбийлар ҳақида маълумот, уларнинг жанговор тайёргарлиги ва автомашина рақамлари тўғрисида аниқ маълумотлар сўралган", - дейилади кўрсатувда.\nКўрсатувда телекамера қаршисида Худоёрованинг ўзи пайдо бўлган ва Ўзбек расмийлари унинг бўйнига қўйган барча айбловларни тан олган.\nЎзбек телеканали кўрсатувида Гулнора Амонова Сариосиё Ички ишлар бўлими ва прокуратураси акс этган суратларни тожик махфий хизмат ходимларига берганини тасдиқлаган.\nКимё Худоёрова Ўзбекистон Жиноят кодексининг 160-моддаси биринчи банди, айғоқчиликда айбланиб, 15 йилга озодликдан маҳрум қилинади.\nАмонова ва Хурсандовалар эса 157- моддага асосан, хиёнат қилганликда айбланиб, ҳар бирига 14 йилдан қамоқ жазоси тайинланади.\n"Ватан хоинлари" деб номланган кўрсатувда аёллар ўзларини Тожикистон хавфсизлик идоралари айғоқчилик қилишга мажбур қилишганини айтишган.\n"Аёллар керакли ташкилотларга ўз вақтида хабар беришдан кўра, Ўзбекистонга қарши маълумот бериб, бунинг эвазига пул олишни маъқул кўрганлар", - дейилади кўрсатувда.\nЎзбекистон телеканалидаги кўрсатув ортидан давлат назорати остидаги оммавий ахборот воситалари ҳам жосус аёллар ҳақидаги ахборотни тарқатишга шошилганлар, бироқ мустақил оммавий ахборот воситалари, Интернет ва блогларда бу аёлларнинг бўйнига қўйилган айбловлар қанчалар ўз исботини топгани ҳақидаги саволлар кўтарилган.\nХусусан, Сариосиё прокуратураси ёки милицияси биноларининг суратлари Тожик хавфсизлик хизматларига нима учун керак, деган савол.\nТожикистон билан Ўзбекистон чегарасидаги ҳудудларда чегаранинг икки томонида ҳам истиқомат қиладиган қариндошлар кўплаб топилади ва бу маъмурий биноларнинг қаерда ва қай кўринишда экани ҳақидаги маълумотни қўшни мамлакатга айғоқчи юбормасдан туриб ҳам аниқлаш мумкин.\nEurasiaNet.org веб-сайти Ўзбек телевидениесининг кўрсатувини "шоу" деб атаган.\nEurasiaNet.org га гапирган таҳлилчи айтишича, бу билан Ўзбекистон ҳукумати ўз фуқароларини доимо кузатиб турганини англатмоқчи бўлган.\nАксар кузатувчилар фикрича, Ўзбекистон ва Тожикистон раҳбарияти ўртасидаги муносабатлар совуқлашиши икки мамлакатда ҳам қўшни мамлакат фойдасига жосуслик қилиш айбловлари илгари сурилган маҳкамалар сонининг кўпайишига ҳам олиб келган, бундай овозали маҳкамалар "қурбонлари" оддий фуқаролар бўлганлар.\nКузатувчилар қаттиқ назорат остидаги Ўзбекистон телеканалларида бундай кўрсатувлар махсус буюртма бўйича намойиш этилиши маълумлигини айтишади, ушбу кўрсатувни Ўзбекистон билан Тожикистоннинг муносабатлари янада таранглашган пайтда кўрсатишга қарор қилинган.\nТожикистон маҳкамаси икки ўзбекистонликни узоқ йилга ҳукм этди\nЎзбекистонда 'Жиҳодчи'ликда айбланган 12 киши қамоқ жазоларига ҳукм этилишди


Қандли диабетга қарши дорилар самарадорлигини аниқлайдиган тест тизими яратилди - Daryo\n11:29, 23.01.2019 21991\nБритания Колумбияси универститети ходимларининг хабар беришича, эндиликда диабетик ангиопатияни сунъий қонтомирлар тизими ёрдамида даволаш имкониятиялари кенгаяди.\nХабарингиз бўлса, қандли диабет касаллигида қонтомирларининг базал қавати қалинлашади. Бунинг оқибатида қондан тўқималарга озиқ моддалар ва кислород ўтиши қийинлашади. Натижада некрозлар, буйрак етишмовчилиги, кўрлик, миокард инфаркти ва инсульт келиб чиқиш эҳтимоли бир неча баробар ортади.\nМутахассислар асос ҳужайраларидан қонтомирлар «ясашга» муваффақ бўлди. Бу томирларни қандли диабет билан оғриган бемор организмига ўхшаш муҳитга жойлаштиришди ва сунъий томирларда ҳам диабетиклардаги каби базал қават қалинлашиши рўй берди. Шундан сўнг олимлар бу жараённи тўхтатиши мумкин бўлган моддани излай бошлади. Охир-оқибат бу модда γ-секретаза ферментининг ингибитори бўлиб чиқди.\nЭкспертлар фикрига кўра, γ-секретаза фаоллигининг тормозланиши қандли диабет билан оғриган беморлар ҳолатини яхшилаши мумкин. Бундан ташқари, эндиликда қандли диабетда қўлланиладиган дори воситаларининг самарадорлигини синаб кўриш учун универсал тест тизимига эга бўлди. Лекин тест тизимининг имкониятлари фақатгина диабет билан чекланиб қолмайди.\nБу усул ёрдамида тадқиқотчилар қон-томир касалликлари, Альцгеймер, яраларнинг битиши билан боғлиқ муаммолар, инсульт ҳақида янада кўпроқ маълумот олиши ва уларнинг келиб чиқишини ўрганиши мумкин.\n22:30 Бугун 1072\n22:17 Бугун 3226\n22:04 Бугун 3293\n22:02 Бугун 10026\n07:30 Бугун 90360


Самарқандлик тадбиркорларнинг Озодликка айтишича, шаҳар банклари уларга табиий газ ва электр энергияси учун пул ўтказишни талаб қилмоқда:\n"Самарқанд вилояти ҳокими Зоир Мирзаев буйруғи орқали Самарқанддаги барча хусусий тадбиркорлар ва фирма хўжайинларига Самарқанд шаҳридаги банклар томонидан тазйиқ ўтказилмоқда. Банклар мижозларига мажбурий равишда ўз ҳисоб рақамларидан свет ва газ учун пул ўтказишга мажбур қилаяпти. Ташкилотнинг пул тушимига қараб 100 минг сўмдан 200 минг сўмгача", дея хабар йўллади исмини очиқламаётганимиз самарқандлик тадбиркор.\nСамарқанд шаҳридаги хусусий аптекалардан бирининг раҳбарига кўра, банк унга ҳар ойда газ ва чироққа 100 минг сўм пул ўтказиш мажбуриятини юклаган:\n"Банк ходими телефон қилиб, свет ва газ учун ҳар бирига 50 минг сўмдан пул ўтказ, дейди. Мен хўп дейишга мажбурман. У ҳисобимдан пул ўтказиб юборади ва мен эртасига бориб, пул ўтказилган қоғозга печать қўйиб бераман. Менинг свет ва газдан умуман қарзим йўқ. Бир миллион сўмча передоплата қилганман. Лекин банк талаб қилаверади", деди исми сир қолишини истаган самарқандлик.\nТадбиркорларнинг айтишича, агар улар чироқ ва газ учун пул ўтказмаса, банк ходимлари томонидан тазийқ кўрсатилади:\n"Пул ўтказишдан бош тортган фирмаларнинг тўлов топшириқномасини банк қабул қилмай, уларни ҳар-хил баҳоналар билан сармон қилмоқда. Банк асосан, свет ва газ учун пул ўтказишни талаб қилади. Солиқчилар эса ҳомийлик қилишга мажбурлайди. Масалан, Динамо футбол клубига пул ўтказишни солиқчилар талаб қилади", деди самарқандлик тадбиркорлардан бири.\nСамарқанддаги Қишлоқ қурилиш банкидаги манбага кўра, тадбиркорлардан чироқ ва газ учун пул ундириш маҳаллий ҳокимлик топшириғи асосида амалга оширилмоқда. Манба бу топшириққа оид бошқа тафсилотларни очиқламади.\nСамарқанд вилоят ҳокимлигининг расмийларидан бири, аҳоли ва юридик шахсларнинг чироқ ва газ бўйича қарздорлигини камайтириш борасида, вилоят ҳокими Зоир Мирзаевнинг махсус кўрсатмаси борлигини тасдиқлади. Лекин у бу кўрсатманинг оғзаки ёки ёзма эканлигини ойдинлаштирмади.\nСамарқанд вилоят электр тармоқлари идорасидан олинган маълумотга кўра, бугунги кунда вилоят бўйича электрдан қарздорлик 430 миллиард сўмдан зиёдни ташкил қилади.\n"Аҳолининг қарздорлиги 342 миллиард 466 миллион 100 минг сўм, юридик шахсларнинг қарзи эса 88 миллиард 850 миллион 600 минг сўмни ташкил қилади", деди Электр тармоқларининг мулозими.\nСамарқанд вилоят газ идорасининг ўзини таништирмаган мулозими эса вилоят аҳлининг қарздорлиги кўплигини таъкидлади, бироқ қарз миқдорини очиқламади.\nАйни пайтда Ўзбекистон Марказий Банки расмийси Самарқанд банкларининг тадбиркорлардан пул ундиришини ноқонуний эканлигини таъкидлади:\n“Банкнинг бундай қилишга ҳаққи йўқ. Банкка бундай ваколат берилмаган. Марказий банк томонидан бундай қилиш учун кўрсатма берилмайди. Бу маҳаллий органларнинг топшириғи бўлиши мумкин. Лекин банклар ҳокимларга бўйсунмайди. Биз бунинг чорасини албатта кўрамиз”, деди Марказий банк расмийси.\nЖорий йилнинг 26 январь куни Навоий вилояти Хатирчи тумани Мирзо Улуғбек деҳқон фермерлар уюшмаси ҳудудида яшовчи элликка яқин аёл электр энергияси тақчиллигидан норозилик билдириб, Хатирчи-Зарафшон йўлини тўсиб қўйди. Туман ҳокими воқеа жойига келиб, чироқни ўчирмасликка ваъда бергач, норози аёллар тарқалган.\nИкки ой аввал Хоразм вилоятининг Боғот тумани Хитой қишлоғи аҳолисиҳам худди хатирчиликлар сингари норозилик билдириб, кўчага чиқди. Ўттизга яқин боғотлик аёлнинг норозилик чиқишидан сўнг қишлоқ аҳлига газ баллонлари ва кўмир тарқатилган эди.


Эркаклар учун зарур тиббий текширувлар — Сборка социальной сети\nКўпчилик эркаклар саломатлиги билан боғлиқ муаммолар мавжуд бўлса ҳам шифокор кўригидан ўтишни ўзига одат қилмаган. Бироқ ҳеч қандай шикоят бўлмаса ҳам шифокор кўригидан ўтиш лозим.\nАгарда сиз соғлом турмуш тарзи қоидаларига қатъий риоя этсангиз, тана вазни ва касалликларнинг ривожланишига қулай муҳит яратувчи бошқа омиллар (масалан, холестерин миқдорининг меъёридан баланд бўлиши ёки қон босимининг баланд бўлиши) мавжуд бўлмаса, диабет бўйича чуқур текширувлардан ўтишга мутлақо ҳожат қолмайди. Аммо 45 ёшдан ошган аксарият эркаклар бундай дея олмайди. Шу даврдан қондаги глюкоза ва А1С миқдорини ўлчатиб бориш тавсия этилади. А1С-тест учун қорин тўқ бўлиши талаб этилса, глюкоза меёрини аниқлашдан аввал сувдан бошқа ҳеч нарса истеъмол чилмаслик сўралади.\nЖинсий аъзолар инфексиялари\nУзоқ муддат давомида бир шерик билан жинсий алоқа қилган тақдирингизда ҳам, мазкур кўрикдан ўтиш фойдадан ҳоли бўлмайди. Чунки айрим инфексиялар йиллар ўтиб ҳам юзага чиқиши мумкин.\nАмерика кардиологлар ассосиатсияси эркакларга 20 ёшдан кейин ҳар 4-6 йилда қон таркибидаги холестерин миқдорини ўлчаб боришни тавсия қилади. Шахсий шифокор сизда диабет, чекиш ёки юқори артериал босим мавжуд бўлган ҳолда янада қисқароқ муддатдан ушбу текширувдан ўтишни тавсия қилиши мумкин.\nАвваллари простата бези билан боғлиқ муаммолар 50 ёшдан кейин секин-аста чиқиб келаверарди. Бугун эса бундай муаммолар ёш танлагани йўқ. Атроф-муҳитнинг ифлосланиши, зарарли одатлар, турмуш тарзининг кескин ўзгариб кетгани, автомобил, компютер каби замонавий омиллар простата бези саратонининг “ёши”ни анча кичрайтириб юборди. Шу боис ҳам ўз вақтида уролог кўригидан ўтиб, простата бези ҳолатини текшириб туриш лозим.


Xiaomi раҳбари янги Redmi смартфонлари ҳақидаги "даҳшатли" ҳақиқатни айтди - Terabayt.Uz\nЖорий йил якунига қадар кутилаётган Redmi 5, Redmi 5A, Redmi 5 Plus ҳамда Redmi Note 5 смартфонлари сўнгги миш-мишларнинг диққат-марказида бўлиб турибди. Xiaomi режасига кўра, бу моделлар сентябрдаёқ тақдим қилиниши керак эди. Бугун эса хитойлик компания "даҳшатли" ҳақиқатни ошкор қилди.\nБир неча соат илгари Xiaomi компанияси бош директори бренд мухлисларининг сўровларидан сўнг Redmi 5, Redmi 5 Plus ҳамда Redmi Note 5'нинг кечикишига расман изоҳ берди. Унинг сўзларига кўра, Xiaomi шу кунларда ўз омборларини имкон қадар кўпроқ Redmi 5, Redmi 5 Plus ҳамда Redmi Note 5 моделлари билан тўлдирмоқда.\nМаълумки, компания янги смартфон тақдимотидан бир кун ўтиб янги гаджетни савдога чиқаришни одат қилган. Унинг янги девайсларининг илк партияси эса саноқли дақиқаларда сотилиб кетади. Бу ҳолатнинг олдини олиш учун компания янги девайслар тақдимотини суришга мажбур бўлмоқда.\nХитойнинг йирик корпорациясининг юқори мартабали шахси ҳозирча тақдимотнинг санасини маълум қилмаган. Redmi ва Redmi Note туркумида янги моделларнинг йил охирига қадар намойиш қилиниши кутилмоқда.\nЭслатиб ўтамиз, бу мобил қурилма экрани бугунги тренд асосида ромсиз ва томонлари нисбати 18:9 га тенг бўлади. Шунингдек, девайсларнинг процессори ҳам самарадор бўлади. Redmi 5 модели 5,5 дюймли ва HD + (1440 x 720) дисплей билан таъминланади. Redmi 5 Plus ҳамда Redmi Note 5 эса 5,9 дюймли FullHD + (2160 x 1080) экранлар билан таъминланади.\nRеdmi 5'да 3 гигабайтли тезкор ва 32 ГБ доимий хотира бўлади. «Plus» модели эса 4 ГБ тезкор ва 64 ГБ доимий хотира ўрнатилади. Шунингдек, уларнинг нархи ҳам 170 доллардан 300 долларгача бўлади.\n#Redmi Note #Xiaomi Redmi Note 5 #Redmi Note 5


COVID-19’да қайси дорилар мумкин, қайсилари мумкин эмас? - 22 Июля 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2020 » Июль » 22 » COVID-19’да қайси дорилар мумкин, қайсилари мумкин эмас?\nCOVID-19’да қайси дорилар мумкин, қайсилари мумкин эмас?\nАзиза Хўжаева, иммунолог-инфекционист:\nРутан ➖ даволамайди, мутлақо мумкин эмас. Таркибида индуктор интерферон бўлган дорилар мумкин эмас.\nИммун 5 ➖ тавсия қилинмайди. Цитокинларни рағбатлантиради. Иммуностимулятор дорилар тавсия қилинмайди.\nЭргоферон ➖ мумкин эмас. Мутлақо ишлмайди. "Фуфломицин", яъни таъсир кучи бўлмаган дори.\nЦиклоферон ➖ бу ҳам индуктор интерферонлар гуруҳига киради. Мумкин эмас.\nКагоцел ➖ мумкин эмас.\nАкридеферон ➖ циклоферон билан бир хил, мумкин эмас.\nУминофевир ➖ Хитойда қўллаб кўрилган, леккин ўз самарасини намоён қилмаган. Тавсия қилинмайди.\nГроприносин ➖ тавсия қилинмайди. Унинг короавниурсга қарши самараси исботланмаган.\nРибавирин ➖ баҳсли мавзу. Вирусларга қарши ишлатилади. Лекин коронавирусда қанақа ишлаши ҳали тадқиқ этилмаган. Тавсия қилимайди.\nИнговерин ➖ гриппга мумкин, коронавирусга таъсир қилмайди\nАцикловир ➖ ДНК вируслари учун ишлайди, коронавирус эса РНК табиатли вирус.\nИвуфелин ➖ ўпка ва бронхлар учун ишлатилади. Коронавирус пневмониясида эса алвеололар яллиғаланади. Шу боис бефойда бўлиши мумкин. Уни фақатгина шифокор тавсияси асосида олиш мумкин.\nПлаквенил ➖ мутлақо мумкин эмас.\nАзитромицин ва плаквелин комбинацияси ➖ юрак уришини тўхтатиб қўйишгача олиб боради. Мумкин эмас.\nАзитромицин ➖ даволаш протоколида бор. Лекин уни биринчи навбатда тавсия қилмаслик мақсадга мувофиқ. Юрак аритмиясини келтириб чиқариши мумкин.\nТомчи уколлар (капельница) ➖ мумкин эмас. Ўпка шишига олиб келади. Фақатгина ўта хос ҳолатларда, қатъиян шифокор тавсияси билан берилади.\nКатегория: Foydali maslahatlar / Полезны советы | Просмотров: 144 | Добавил: | Рейтинг: 0.0/0


Исмлар сонини ҳисоблашга кетган вақт: 0.010177 сек.\nЁрон (Yoron) » форс-тожикча » ўғил бола\nдўст, ҳамроҳ, йўлдош. Шакллари: Ёронбой.\nЁрсаид (Yorsaid) » форс-тожикча, арабча » ўғил бола\nбахтли-саодатманд дўст ёки бахт-саодат ёр бўлсин.\n220 Синоним: Номаълум Ўз вариантингизни киритинг.\nЁрсоат (Yorsoat) » форс-тожикча, арабча » ўғил бола\nяхши фурсатда туғилган дўст, ҳамроҳ.\nЁрсултон (Yorsulton) » форс-тожикча, арабча » ўғил бола\nқаранг Ёр ва Султон.\n231 Синоним: Номаълум Ўз вариантингизни киритинг.\nЁрулла (Yorulla) » форс-тожикча, арабча » ўғил бола\nАллоҳ ҳамроҳ бўлиб қўлласин ёки Аллоҳнинг содиқ дўсти, ҳамроҳи.\nЁрхол (Yorxol) » форс-тожикча » ўғил бола\nхол билан туғилган бола.\nЁрюсуф (Yoryusuf) » форс-тожикча, қад.яx » ўғил бола\nЮсуфнинг дўсти, ҳамроҳи ёки гўзаллик, нафосат йўлдоши.\n235 Синоним: Номаълум Ўз вариантингизни киритинг.\nЁрқин (Yorqin) » ўзбекча » ўғил бола\nҳаёти (келажаги) равшан, нурли бўлсин ёки меҳрли, шафқатли бола. Шакллари: Ёрқинбой, Ёрқинжон, Ёрқинхон, Ёрқинтой.\nЁрқиной (Yorqinoy) » ўзбекча » қиз бола\nҳаёти нурли ва ойдек сулув қиз ёки ойдек сулув, меҳрибон, дилкаш қиз.\n264 Синоним: Номаълум Ўз вариантингизни киритинг.\nЁрқори (Yorqori) » форс-тожикча, арабча » ўғил бола\nқаранг Ёр ва Қори.\n237 Синоним: Номаълум Ўз вариантингизни киритинг.\nБошига ⇦ Олдинги 11 12 13 14 15 16 17 Кейинги ⇨ Охирига (17)


Ўзбекистонда яна 5 киши коронавирус қурбони бўлди\nСоғлиқни сақлаш вазирлиги 28 июль куни ҳам Ўзбекистонда коронавирусдан 5та ўлим ҳолати ҳақида ахборот берди. Марҳумларнинг уч нафари аёллар, шундан икки нафари ҳомиладор бўлган.\nБугун Тошкент шаҳридаги тиббиёт муассасаларида 5 киши вафот этди ва Ўзбекистонда коронавирус қурбонлари сони 126тага етди.\nБиринчи ўлим. Тошкент шаҳридаги 9-сон туғруқ комплексида «27 ҳафталик 6-ҳомиладорлик, 5-туғруқ, икки томонлама пневмония, камқонлик, нафас етишмовчилиги» ташхиси билан даволанган учтепалик 34 ёшли Ш.М. (аёл) оламдан ўтди.\nТошкент шаҳар Учтепа туманида яшаган 34 ёшли Ш.М. (аёл) жорий йил 16-21 июль кунлари шаҳар 9-сон туғруқ комплексида “27 ҳафталик 6-ҳомиладорлик, 5-туғруқ, икки томонлама пневмония, камқонлик, нафас етишмовчилиги” ташхиси билан даволанган.\nБеморда Covid-19 тасдиқлангач, шаҳар 3-сон туғруқ комплексига ўтказилган. Унга Covid-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир юрак қон-томир ва нафас етишмовчилиги асоратлари билан кечган.\nИккинчи ўлим. 16 июль куни коронавирус тасдиқланган ва Вирусология илмий-текшириш институти клиникасига ётқизилган 50 ёшли Р.Д. (эркак) вафот этди.\nТошкент шаҳрида яшаган 50 ёшли Р.Д. (эркак)да 16 июль куни Covid-19 тасдиқланган ва Вирусология илмий-текшириш институти клиникасига ётқизилган.\nБеморга Covid-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир нафас етишмовчилигининг 3-даражаси асорати билан кечган.\nШунингдек, бемор қандли диабет, гипертония ва эпилепсия ҳамроҳ касалликлар билан ҳам оғриган.\nУчинчи ўлим. 10 июль куни коронавирус аломатлари аниқланган ва 20 июль куни шифохонага ётқизилган 61 ёшли М.М. (эркак) оламдан ўтди.\nТўртинчи ўлим. 17 июль куни 3-сон туғруқ комплексига ётқизилган 40 ёшли ҳомиладор аёл (М.К) вафот этди.\nCovid-19 тасдиқлангач, 17 июль куни шаҳар 3-сон туғруқ комплексига ўтказилган. Унга Covid-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир юрак қон-томир ва нафас етишмовчилиги, сепсис, полиорган етишмовчилиги, ДВС синдром асоратлари билан кечган. Юқорида келтирилган ҳамроҳ касалликлар билан бирга беморда ҳомиланинг антенатал ўлими ҳам кузатилган.\nБешинчи ўлим. 12 июль куни Вирусология илмий-текшириш институти клиникасига ётқизилган 73 ёшли аёл (У.Т) вафот этди.\nТошкент шаҳар Олмазор туманида яшаган 73 ёшли У.Т. (аёл) 12 июль куни Covid-19 инфекциясининг ўта оғир кечиши ва икки томонлама пневмония ташхиси билан Вирусология илмий-текшириш институти клиникасига ётқизилган.\nБеморда ўткир юрак қон-томир ва нафас етишмовчилиги, ўпка шиши, коронавирусли энцефалит ва полиорган етишмовчилиги асоратлари кузатилган.\nШу билан бирга беморда юрак ишемик касаллиги, стабил зўриқиш стенокардияси, гипертония каби ҳамроҳ касалликлар аниқланган.\nМутахассислар томонидан ўтказилган реанимацион чораларга қарамасдан аҳволи асосий касаллик асоратлари ҳисобига кескин оғирлашган бемор ўткир нафас ва юрак қон-томир етишмовчилиги, ўпка шиши, сепсис ва полиорган етишмовчилигидан вафот этди.


Қабристон учун ажратилган ер нега аҳоли эътирозларига сабаб бўлмоқда? Паст Дарғомдаги ечимини кутаётган муаммо\n11:20 / 18.12.2018\nБу дунёда ҳеч ким мангуликка дохил эмас. Сўнгги борар манзили аниқ. Шу боис ҳам қабристонларни покиза сақлаш ва ободонлаштириш халқимизнинг азалий қадриятларидан ҳисобланади.\nБу борада аниқ тартиб-қоидаларни ўзи ичига олган бир қатор меъёрий ҳужжатлар ҳам мавжуд. Шунга асосан дафн этиш жойлари учун ер ажратиш, ташкил қилиш, сақлаш ва улардан фойдаланиш белгиланган қоидаларга асосан амалга оширилади.\nKun.uz таҳририятига Самарқанд вилояти, Паст Дарғом туманидаги Ровот маҳалласида истиқомат қилувчи кишилардан келиб тушган мурожаатда айнан қабристон учун ажратилган қўшимча ер масаласида норозилик баён этилган.\nУшбу мурожаатни ўрганиш учун қишлоққа йўл олдик. Шикоят йўллаган фуқаролар билан кўришдик ва уларнинг эътирозларини тингладик.\n«Уйимиз яқинида маҳалламиз қабристони жойлашган. Хонадонлар ва қабристон орасида 100 метрга яқин бўш ер бор эди. Яқинда туман ҳокими шу жойни қабристон ҳудудига қўшиш ҳақида қарор чиқариб берибди. Энди қабристон девори уйимизнинг ёнидан тушяпти. Муҳофаза ҳудудлари ва санитария меъёрлари инобатга олинмаяпти», – дейишди қабристонга яқин истиқомат қилувчилар.\nМаълум бўлишича, жорий йилнинг 11 октябрь куни Паст Дарғом тумани ҳокимининг Ровот маҳалласи Қ.Тўраев массиви ҳудудида жойлашган туман ҳокимлиги захира ер майдони ҳисобидан мавжуд бўлган қабристон тўлгани сабабли 98-контурдаги 0.49 гектар ер майдони қўшиб берилиши ҳақида қарори чиққан.\nАммо туман ҳокими қарори етарлича ўрганилмасдан чиқарилган. Сабаби, қабристон ҳудудини кўздан кечирганимизда ҳали 2 гектардан зиёд бўш ҳудуд борлигига гувоҳ бўлдик.\nҚолаверса, ушбу қарор чиқарилиши қонунчиликда белгиланган тартиб-қоидаларга қанчалик тўғри келади?\nУшбу саволга жавоб топиш мақсадида туман мутасаддилари билан суҳбатлашдик.\n2010 йил 27 декабрдаги «Дафн этиш ва дафн иши тўғрисида»ги Ўзбекистон Республикаси Қонунининг 4-моддасида янги дафн этиш жойларини барпо этиш ва мавжудларини реконструкция қилиш экологик экспертиза хулосаси ва санитария-гигиеник хулоса бўлган тақдирда фуқароларнинг ўзини ўзи бошқариш органлари ҳамда диний ташкилотларнинг таклифлари инобатга олинган ҳолда қонун ҳужжатларида белгиланган тартибда амалга оширилиши қайд этилган.\nПаст Дарғом туман ер ресурслари ва давлат кадастри бўлими бош мутахассиси Алишер Қиличев бизга тақдим этган туман ҳокими қарори ва унга тегишли ҳужжатларда Самарқанд вилояти экология ва атроф-муҳитни муҳофаза қилиш бошқармаси томонидан берилган давлат экологик экспертизаси хулосаси ва туман янги қурилиш иншоотлари учун ер танлаш ва ажратиш ҳайъати далолатномаси мавжуд. Аммо санитария-гигиеник хулоса мавжуд эмас.\nСамарқанд вилояти экология ва атроф-муҳитни муҳофаза қилиш бошқармаси томонидан берилган давлат экологик экспертизаси хулосасида ҳам қабристон тўлиб қолгани кўрсатилган. Юқорида таъкидлаганимиздек, қабристон ҳудудида ҳали 2 гектардан зиёд бўш ер мавжуд. Демак, ҳолат етарлича ўрганилмасдан хулоса қилинган.\nБу масалада туман давлат санитария эпидемиология назорати маркази бўлим мудири Баёт Адировдан изоҳ сўрадик.\n«Ўзбекистон Республикаси Соғлиқни сақлаш вазирлигининг «Қабристонларни жойлаштириш ва сақлаш тўғрисида»ги, «Ўзбекистон шароитида аҳоли пунктларини лойиҳалаш, қуриш ва жойлаштириш тўғрисида»ги санитария меъёр ва қоидалари ишлаб чиқилган. Уларга кўра, қабристонларнинг санитария ҳимоя зонаси энг камида 100 метр деб белгиланган», – дейди мутахассис.\nУнда қабристон ҳудудига қўшимча ер ажратилишида нега бу тартибга амал қилинмаган? Туман янги қурилиш иншоотлари учун ер танлаш ва ажратиш ҳайъати таркибида бўлган туман ДСЭНМ бош врачи Ш.Мирзаева далолатномага имзо чекаётганда нега бу меъёрларни инобатга олмаган? Ахир, ҳозирда қўшимча ер ажратилгандан кейин хонадонлар ва қабристон ораси бор-йўғи 10-12 метрни ташкил қилади.\nБу борада туман ДСЭНМ бош врачи Ш.Мирзаева билан суҳбатлашишнинг имкони бўлмади.\nАниқланишича ушбу ҳолатдан норози бўлган фуқаролар анча йиллар аввал ноқонуний қурилишларни амалга оширган. Қурилган бинолар 2009 йилда бузиб ташланган. Бунга эса ўша вақтдаги туман ДСЭНМ бош врачининг «қабристонларнинг санитария ҳимоя зонаси энг камида 100 метр деб белгилангани» ҳақидаги хулосаси сабаб бўлган. Ўша пайти амал қилинган тартиб, ўша ер қабристонга қўшиб берилишида эътиборсиз қолдирилган.\nУшбу ҳолат юзасидан Паст Дарғом тумани ҳокими Б.Садуллаев билан учрашдик.\n«Равот маҳалласининг бир гуруҳ фаоллари қабристонга қўшимча ер ажратишни сўраб мурожаат қилганди. Бу масалада Президент виртуал қабулхонасига, вилоят раҳбариятига ва яна бир қатор ташкилотларга ҳам шикоят қилишди. Ҳатто мени ҳам бу ишга эътиборсизликда айблашган. Шуни инобатга олиб, уларнинг истагини бажардик. Аммо бу маҳалланинг яна бир гуруҳ аҳолиси манфаатларига зид келди. Шу туфайли муаммо келиб чиқди. Албатта, бу масалани яна кўриб чиқамиз. Норози фуқаролар ўз ҳуқуқлари таъминланиши учун бемалол тегишли тартибда судга мурожаат қилишсин. Агар қарор белгиланган меъёрларга жавоб бермаса, унда суд қарори билан уни бекор қиламиз», – дейди туман ҳокими.\n«Ҳамманинг борар жойи шу ер. Қабристон ҳудуди кенгайтирилганига эътирозимиз йўқ. Аммо белгиланган тартибга амал қилишсин. 100 метр бўлмаса ҳам 25-30 метр санитария ҳимоя ҳудуди қолдиришса яхши бўларди», – дейди Алиқул Мустофоев.\nАйни вақтда мазкур масала юзасидан шундай низоли ҳолат юзага келган. Мазкур масалага туман мутасаддилари жиддий эътибор қаратишса муаммога ижобий ечим топилиши шубҳасиз.


Ўзбекистон Республикаси Геология ва минерал ресурслар бўйича давлат қўмитаси дастурий таъминот бўйича тақдимот ўтказди - O‘zbеkistоn Rеspublikаsi Davlat gеоlоgiya vа minеrаl rеsurslаr qo‘mitаsi\n21 Nov 2018 352\nЎзбекистон Республикаси Геология ва минерал ресурслар бўйича давлат қўмитасида турк компанияси “Неткад Язилим” компанияси томонидан дастурий таъминотга бағишланган тақдимот бўлиб ўтди.\n“Неткад язилим” компанияси 1989 йилда яратилган ва муҳандислик дастурий маҳсулотлар ва хизматлар соҳасида Туркиянинг энг кенг тарқалган ва таниқли брендига айланган. 2017 йил хисоби бўйича 500та информацион технологиялари компаниялари орасида биринчи ўрин билан баҳоланган. «Неткад язилим» компанияси ахборот тизимлари соҳасида Туркия етакчи компанияси бўлиши масъулияти билан хорижда хам ўз ишини жадаллаштирди.\nТурк компаниясининг тақдимотига Давлат геология қўмитасининг барча қуйи корхоналари мутахассислари таклиф қилинди, шунинг учун тақдимот давомида улар муҳандислик дастурлари учун маҳсулот ва хизматлар соҳасида саволлар бериш имкониятига эга бўлишди.\nТурк мутахасиссилари томонидан ўқилган маъруза ва ўтказилган тақтимод сўнггида иштирокчилар ўзларини қизиқтирган масалалар юзасидан фикр алмашдилар. Ушбу тадбир кон-геологик фаолият соҳасидаги мавжуд технологиялар ва технология ҳолатини тушунишда энг қизиқарли ва самарали тадбир бўлиб ўтди.


Яна гўштми?.. Олимлар атроф-муҳит ва инсон...\n30.10.2019 17:28 0 2895\nАтроф-муҳитга энг салбий таъсир кўрсатадиган ҳам, эрта ўлимга олиб келадиган ҳам гўшт деб ёзмоқда BFM. Ҳамкорликда тадқиқот ўтказган британиялик (Оксфорд университети) ва америкалик (Миннесота университети) олимлар шундай хулоса беришди.\nҲамкорлар 15 хил озиқ-овқат маҳсулотини текшириб чиқишди. Диабет, овқат ҳазм қилиш тизими саратони, юрак ишемик касалликлари, инсультга олиб келувчи 15 хил глобал омилнинг 9 таси айнан овқат сифатига боғлиқлиги аён бўлди.\nAREI индекси ёрдамида айнан қайси маҳсулотлар инсон саломатлиги ва экологияга кўпроқ зарар етказишини ҳам аниқлашга уриниб кўришди (Ушбу индекс беш экологик кўрсаткични порцияларга тақсимланган ҳолда озиқ-овқат маҳсулотларининг атроф-муҳитга ўртача нисбий таъсирини кўрсатади).\nЭнг салбий таъсир ишланмаган қизил гўштга таааллуқли бўлиб чиқди — бир порцияга 75 бирлик, ишлов берилган гўштда эса кўрсаткич 37 бирликка тенг.\nЭрта ўлим хавфини туғдирувчи маҳсулотлар рўйхатига кирган балиқ AREI индексида (экологик жиҳатдан) бир порцияга 14 бирлик кўрсаткичига эга.\nИнсон саломатлигини ёмон тарафга оғдирувчи маҳсулотлар рўйхатида балиқ билан қаторда парранда гўшти, сут маҳсулотлари ва тухум жой олган.\nСалбий таъсири энг кам (бир порцияга 4 бирлик) маҳсулотлар — донли экинлар, мева-сабзавотлар, ёнғоқлар ва зайтун ёғи.\nУшбу тадқиқот муаллифлари дон маҳсулотлари, мева-сабзавотлар, ёнғоқлар, дуккаклилар, балиқ ва зайтун ёғи каби тўйинмаган ёғли маҳсулотларни истеъмол қилиб, ҳам саломатликни, ҳам экологияни яхшилашга чорлашяпти. Ва аксинча, кўп гўшт ейиш ярамайди!..\nгўшт саломатлик экология


«Қатъиятли ва қаттиққўл»: Михаил Мишустин ҳақида нималар маълум?\n15 январь куни Дмитрий Медведев Россия ҳукуматининг тўлиқ таркибда истеъфога кетишини маълум қилгач, Россия президенти Владимир Путин Федерал солиқ хизмати (ФСХ) раҳбари Михаил Мишустин номзодини бош вазир лавозимига таклиф қилди. 16 январь куни Давлат думаси депутатлари унинг номзодини бир овоздан маъқуллади ва шундан кейин Путин уни бош вазир этиб тайинлаш ҳақидаги фармонни имзолади.\nКўпчилик юқори доирадаги шахслар «қаттиққўл» деб таърифлайдиган Михаил Мишустин ҳақида нималар маълум?\nМансаб пиллапоялари узра\nМишустин 53 ёшда бўлиб, Москвада туғилган. Отаси Владимир Мишустин расмий маълумотларга кўра, «Аэрофлот»да ва Шереметьево хавфсизлик хизматида ишлаган. Онаси эса тиббиёт тизимида фаолият юритган.\nМишустин Москва станок институтини «автоматлаштирилган лойиҳалаш тизимлари» ихтисослиги бўйича тамомлаган. Иқтисод фанлари доктори.\nЎтган асрнинг 90-йилларида у Халқаро компьютер клуби синов лабораториясининг директори, кейин эса клуб бош директори ўринбосари ва бошқаруви раиси бўлган.\nМишустин 1998 йил августда давлат идораларидаги фаолиятини бошлади. У давлат солиқ хизмати бошлиғининг ўринбосари бўлди. 2004-2006 йилларда Кўчмас мулк объектлари кадастри федерал агентлигини бошқарди, 2007-2008 йилларда эса Алоҳида иқтисодий зоналарни бошқариш бўйича федерал агентликка раҳбарлик қилди.\n2008 йил мартда Мишустин бизнесга ўтди ва активлар ҳамда тўғридан-тўғри инвестицияларни бошқариш билан шуғулланадиган UFG компаниялар гуруҳи президенти бўлди.\nМишустин 2010 йил апрелда Федерал солиқ хизмати раҳбари этиб тайинланди, уни бу лавозимга ўша пайтда бош вазир бўлган Путин қўйганди.\nForbes суҳбатлашган собиқ амалдорлардан бирининг айтишича, унинг бу лавозимга тайинланиши осон бўлмаган. «Бошқа номзодлар ҳам бор эди», — дейди у. Гап собиқ мудофаа вазири, Мишустиндан аввал солиқ хизматини бошқарган Анатолий Сердюков билан бўлган қарама-қаршилик тўғрисида бормоқда. Сердюков 2007 йил февралда мудофаа вазири бўлган, аммо амалда яна бир неча йил солиқ хизматини идора қилиб келган, деб ёзади «Ведомости». Газетанинг ёзишича, Сердюков «бу ерда қолган ўз жамоаси аъзоларига кўрсатмалар бериб келган».\n«Қатъиятли ва қаттиққўл»\n«Қатъиятли ва қаттиққўл эркак, керак пайтида қаттиққўл. У ўз принципларини ҳимоя қила олади», — дейди унинг собиқ ҳамкасбларидан бири.\nМишустиннинг қаттиққўллигини яна бир собиқ федерал амалдор тасдиқлайди. Унинг сўзларига кўра, «Мишустин тоғни ўрнидан силжита олади».\n«10-15 йил аввал тадбиркорлар солиқчилардан зада бўлиб кетишганини айтишарди. Ҳозир эса улар билан солиқчилар ўртасида ҳеч қандай муаммо йўқ. Мишустин бу хизматни шундай йўлга қўйдики, у Ғарбга ўргангани бормайди, балки ундан ўргангани келишади. Солиқ хизмати – мисли кўрилмаган муваффақиятли лойиҳа», деб қўшиб қўяди у.\nСолиқ хизматини «гуллатган» раҳбар\nМишустин 2010 йилда ФСХ раҳбари этиб тайинлангач, тадбиркорлар бизнесдан чиққан Мишустин бу хизматни тадбиркорларга нисбатан «дўст» бўлган хизматга айлантиришига умид билдиришганди. Мишустин бизнес ва фуқароларнинг солиқ органлари билан муносабатини соддалаштиришни қўллаб-қувватлади. Одамларга қулай бўлиши ва коррупцияга қарши курашиш мақсадида у солиқ хизматида электрон сервисларни максимал даражада ривожлантиришини маълум қилди.\nУ бу лавозимга келган куниданоқ «ифлос маълумотлар»га қарши кураш эълон қилди.\nМишустин раҳбарлиги вақтида ФСХда солиқ хизмати ислоҳоти ўтказилди: барча солиқ хизматлари функцияларини бирлаштирган автоматлаштирилган ахборот тизими жорий этилди.\nУ шунингдек, касса аппаратлари ислоҳотини ўтказди ҳамда жойлардаги солиқ текширувларини 34,4 фоизга камайтирди — минг нафар солиқ тўловчидан фақат иккитаси текширилади, кичик бизнесда эса 5 минг тадбиркордан биттаси текширилади.\n2019 йил апрелда Солиқ маъмурчилиги бўйича форумда (FTA) иштирок этган FTA ва Норвегия солиқ хизмати раҳбари Ханс Христиан Хольте Россия солиқ хизмати ушбу соҳани рақамлаштириш бўйича дунёда етакчи ўринни эгаллаганини маълум қилди.\nДаромади ва ҳоббиси\nОАВнинг ёзишича, Мишустин 2018 йилда 19 млн, турмуш ўртоғи Владлена Мишустина 48 млн рубль даромад топган. Унинг рафиқаси 2016 йилда Forbes журналининг россиялик амалдорларнинг энг бой турмуш ўртоқлари рейтингида 160,1 млн рубль билан 9-ўринни эгаллаган.\nМихаил Мишустин спортга қизиқади, Тунги ҳоккей лигасида шайба суради. 2019 йилда унинг жамоаси Гагарин Кубогини қўлга киритган. Мишустин ЦСКА хоккей клуби кузатув кенгаши таркибига киради.\nЛапар (частушка) ва эпиграммалар ёзиб туради, рояль чалади. Григорий Лепс ижросидаги «Ҳақиқий аёл» ва «Кул» қўшиқлари мусиқаси муаллифи ҳисобланади.\nМишустин ҳақида ким қандай фикрда?\nНикита Кричевский, иқтисодчи: «Мишустин – мамлакатнинг ҳар бир бурчагидаги вазиятни ипидан-игнасигача биладиган инсон. Янги вазирлар маҳкамаси бугунги кун талаб қилаётган тарзда шакллантирилишига ишончим комил. Аммо менимча, кўплаб ҳозирги давлат хизматчилари Россиядан кетиши мумкин, чунки ҳукумат тепасига уларнинг барча «эркаликлари» тўғрисида биладиган инсон келди».\nАлексей Репик, «Р-Фарм» АЖ директорлар кенгаши раиси: «Мишустин технократ (билимли ва юқори малакали), жуда ақлли, ўз ишига масъулият билан ёндашади. Унинг учун адолат ўта муҳим. У бошқаларнинг қўлида қўғирчоқ бўлмайди».\nАнатолий Аксаков, Давлат думасининг молиявий бозор бўйича қўмитаси раиси: «Михаил Мишустин — жуда сермаҳсул, профессионал, сўзининг устидан чиқадиган инсон. У дунёдаги энг яхши солиқ тизимларидан бирини яратди.\nУ вазифаларни бажаришда ўзига ҳам, қўл остидагиларга ҳам қатъий. Бу инсон ҳукуматда жамоа шакллантира олади ва миллий лойиҳаларни бажаришнинг уддасидан чиқади».\nДавид Якобашвили, «Вимм-Билль-Данн» асосчиси: «У — интилувчан ва ҳар қандай вазифани бажаришга қодир ақлли инсон».\nВадим Зарипов, «Пепеляев Групп» таҳлилий хизмати раҳбари: «Мишустин тажрибали ва қаттиққўл бошқарувчи, шу билан бирга профессионаллар ва матбуот билан мулоқот учун ҳамиша очиқ. У қўл остидагиларга бажариш қийин бўлган вазифаларни қўйиб, келажакни яратади».


Қозоғистондан Путиннинг эгизаги топилди\n15:28 / 28.11.2015\nҚозоғистоннинг Усть-Каменогорск шаҳрида Россия президенти Владимир Путиннинг эгизаги топилди, деб хабар беради Tengrinews.kz ресурси. Исмини ошкор қилишни истамаган шахс бу эгизакнинг ўзи туширган суратини “ВКонтакте” ижтимоий тармоғида жойлаштирди.\n“Бу душанба куни 6-рақамли автобусда бўлди. Тахминан кечки 8 эди. Қаршимда ўтирган эркак Путинга жуда ўхшаш туюлди. Уни суратга олмасдан иложим йўқ эди. Охир-оқибат, ҳар куни ҳам автобусда ҳақиқий эгизакни учратавермайсан”, - дейилади суратга қолдирилган изоҳда.


"Локомотив" — икки карра Ўзбекистон чемпиони! - Offside.uz – Offside'да бўлинг, офсайдда қолманг!\nБугун Самарқанддаги “Динамо” ўйингоҳида Олий Лига 29-тур учрашувлари доирасидан ўрин олган муҳим беллашув бўлиб ўтди. Унда Тошкентнинг “Локомотив” клуби “Динамо”дан 5:1 ҳисобида устун келди. Бу ўйинда Марат Бикмаев хет-трикни расмийлаштирди.\nНатижада Олий Лига-2017 якунланишига яна 1 тур қолганида “темирйўлчилар” олтин медалларни нақд қилиб қўйишди. Бу орқали жамоа ўз чемпионлик унвонини муносиб ҳимоя қила олди ва кетма-кет Ўзбекистон чемпионлигини қўлга киритди!\nШу тариқа, “темирйўлчилар” жамоаси ўз совринлар музейини яна бир чемпионлик кубоги билан бойитадиган бўлишди. Бунгача жамоа 2016 йилда илк бора мамлакат чемпиони бўлганди. 3 марта - 2013, 2014, 2015 йилларда “Локомотив” Ўзбекистон чемпионати кумуш медалларига эга чиққан. Бир марта – 2012 йилда “Локо” бронза медалларни қўлга киритган. Шунингдек, клуб икки карра (2014, 2016 йиллар) Ўзбекистон кубоги соҳиби саналади.\n19/11, 20:09 0


Омбудсмен, қамоққа марҳамат!\nЎзбекистон қамоқхоналарига бемалол кира олиш ваколатига эга бўлган Омбудсмен бу ваколатдан келажакда қанчалик самарали фойдалана олиши мумкинлигини ҳеч ким билмайди.\nЎзбекистон Республикаси президенти куни кеча имзолаган қонунга биноан мамлакат Омбудсмени бундан буён қамоқхоналарга ҳеч қандай тўсиқсиз, истаган вақтида кира олиши мумкин. Албатта, текшириш учун.\nПрезидент Каримов имзолаган "Ўзбекистон Республикаси Олий Мажлисининг инсон ҳуқуқлари бўйича вакили (Омбудсмен) фаолиятини такомиллаштириш муносабати билан Ўзбекистон Республикаси баъзи қонунларига ўзгартиш ва қўшимчалар киритиш тўғрисида"ги қонун тўғрисидаги хабарлар бизда баъзи саволларни пайдо қилди.\nСаволларимизни президент матбуот хизматига бермоқчи бўлдик.\n"Ташқи ишлар вазирлигига беринг саволларингизни", деди президент матбуот хизмати.\nОмбудсмен идораси телефонини одатдагидай милиционер кўтарди.\nОзодлик: Бу Омбудсменми?\n- Омбудсмен пости бу.\nОзодлик: Милиция постими?\nБу сафар милиция постидан нарига ўта олдик. Лекин фойдаси бўлмади.\n- Кечирасиз¸ ҳозир бизда котибиятдагилар йиғилишда эди. Қачон чиқишини билмайман.\nОзодлик: Умуман сиз ҳам Омбудсмен идорасининг ходимимисиз?\n- Йўқ¸ мен практикантман. Бу ерга практикага келганимга икки кун бўлди.\nАслида, Омбудсмен фаолиятининг такомиллашуви мақтовга сазовор иш.\nБас, шундай экан, нима учун мақтаниб олишмади - шуниси қизиқ, деб таажжубимизни инсон ҳуқуқлари ҳимояси билан шуғулланувчи нодавлат ташкилоти – "Эзгулик" жамияти вакили Абдураҳмон Ташановга айтсак, "бу ишнинг ҳеч қандай мақтанадиган жойи йўқ", деди.\nОзодлик: Айтилишича¸ Омбудсменга қамоқхоналарга чекловсиз¸ тўсиқсиз кириш ҳуқуқи берилипти. Омбудсменда бундай ҳуқуқ илгари йўқмиди?\nАбдураҳмон Ташанов: Ўзбекистон республикасининг конституциясига кўра¸ бундай ҳуқуқ ҳаммада бор.\nОзодлик: Ҳамманинг ичига кимлар киради?\nАбдураҳмон Ташанов: Ҳамманинг ичига жамоат ташкилотларининг вакиллари¸ масалан, биз ҳам кирамиз. Бу энди қонун бўйича. Лекин амалда ҳеч кимда бунақа ваколат йўқ эди.\nОзодлик: Демак¸ шу пайтгача Ўзбекистон қонунларига кўра¸ инсон ҳуқуқлари билан шуғулланувчи нодавлат ташкилотлар ҳам¸ давлат ташкилотлари ҳам ҳар қандай чекловсиз киришлари мумкин эди.\nАбдураҳмон Ташанов: Ҳа¸ қонуний жиҳатдан мумкин эди.\nОзодлик: Агар шундай қонуний имконият мавжуд бўлган бўлса¸ инсон ҳуқуқлари билан шуғулланувчи Омбудсмендек энг катта идорага алоҳида таъкидлаб яна шу ҳуқуқни бериб қўйишидан мақсад нима?\n- Бу Омбудсмен фаолиятини жонлантираëтгандай қилиб кўрсатиш¸ яна уларга эътибор берилаëтгандай қилиб кўрсатиш мақсадида қилинган иш. Чунки шу пайтгача бу нарса бор эди. Уни алоҳида Омбудсменга таъкидлаб киритиш шарт эмас.\nБуни алоҳида Омбудсменга таъкидлаган билан амалга ошадиган нарса эмас. Омбудсмен қамоқхонага кирмайди ва киришга ҳаракат ҳам қилмайди.\nЧунки қонуннинг 10-моддасида таъкидлаб, “Ўзбекистон республикаси Омбудсмени суд ва прокуратура ваколатига кирадиган ишларни кўрмайди” дейилган. Демак, мана шуни ҳисобга оладиган бўлсак¸ бу ташкилот ҳеч ким билан шуғулланмайди¸ дейди инсон ҳуқуқлари "Эзгулик" жамияти вакили Абдураҳмон Ташанов.\nЎзбекистон Омбудсмени янги қонунга биноан аризаларга жавобан ёки ўз ташаббуси билан қамоқхоналарга кириб, маҳбуслар ҳолидан хабар олиши мумкин.\nҲол сўрашларини кутиб ётганлар, табиийки, жуда кўп. (Ким ҳам қамоқда ўтираверай, дейди?!)\nЛекин жамоатчиликнинг диққати "сиёсийлар" деб таъриф берилувчи маҳбусларда. Улардан бири қамалганига 15 йил бўлган Ўзбекистон парламентининг экс-депутати Мурод Жўраевдир.\nОмбудсмен Жўраевнинг ҳолидан ўз ташаббуси билан хабар олиши мумкин.\nЧунки унинг турмуш ўртоғи Холбека опа шу пайтгача Омбудсменга арз қилмаган.\nХолбека Жўраева: Мен прокуратурага Файзуллаев деган кишига мурожаат қилганман. У киши “чиқишлари керак” деб айтган эдилар.\nОзодлик: У қайси прокурор? Вилоят прокурорими?\nХолбека Жўраева: Йўқ¸ мен республика бош прокуратурасига борганман. Менинг хатимга ўша Файзуллаев деган жавоб берган ва у кишининг олдига ҳам кирганман.\nОзодлик: Яна кимларга мурожаат қилгансиз?\nХолбека Жўраева: Кейин президент девонига икки марта хат билан чиққанман.\nОзодлик: Жавоб қандай бўлган?\nХолбека Жўраева: "Чиқади¸ чиқиши керак", деган жавоб бўлган. Қаерга борган бўлсам ҳаммасида “чиқиши керак”, деб жавоб беришган менга. Қамоқхона бошлиғининг олдига кирганман. У менга: “Агар бизга шу бугун бир оғиз айтишса¸ биз жавоб бериб юборамиз. Бизлар юқоридан бўлган телефонни бажарамиз”, деган.\nОзодлик: Инсон ҳуқуқлари бўйича Олий мажлис вакили Омбудсменга мурожаат қилганмисиз?\n- Йўқ¸ мурожаат қилмаганман. Сайëра Рашидова деб айтишди. Президент девони ҳал қилмаган нарсани бу киши қандай ҳал қилади, деб қандайдир ишончим бўлмагани учун мурожаат қилмадим¸ дейди Холбека Жўраева.\n15 йилдан бери қамоқда сақланаётган Ўзбекистон парламентининг экс-депутати Мурод Жўраевнинг турмуш ўртоғи Холбека опа Омбудсмендан ёрдам бўлишига ишонмаган бўлса, бошқа бир сиёсий маҳбус – шоир Юсуф Жуманинг ўғли Алишер Омбудсменга ишонади.\nАлишер: Мен шахсан ўзим 17 декабрда дадам ҳибсга олингандан кейин шу ойнинг ўзида Омбудсменга мурожаат қилганман. Қозоғистонга келганимиздан кейин ҳам Омбудсменга қайта-қайта аризалар жўнатганман. Квитанциялари ҳам бор. Лекин ҳеч қандай жавоб олганимиз йўқ.\nОзодлик: Ҳаммаси бўлиб неча марта мурожаат қилгансиз?\nАлишер: Ўзбекистоннинг ўзида декабр ойида бир марта мурожаат қилганман. 2008 йилда икки марта мурожаат қилганман. 2009 йилнинг январ ойида бир марта мурожаат қилганман. Ҳаммаси бўлиб тўрт марта мурожаат қилганманда. Лекин бирорта ҳам жавоб олганимиз йўқ.


17:59 07.01.2017 (Янгиланган 18:41 07.01.2017)\nМосквада ғайритабиий совуқ ҳаво манзаралари. Коломенское боғида.\nМосквада ғайритабиий совуқ ҳаво манзаралари. Кўча супурувчилар совуқ ҳавога қарасмасдан ўз вазифаларини бажармоқда.\nМосквада ғайритабиий совуқ ҳаво манзаралари. Кремль ва Қизил майдон ёнидаги автомобиллар турар жойи.\nМосквада ғайритабиий совуқ ҳаво манзаралари. Қизил майдон.\nМосквада ғайритабиий совуқ ҳаво манзаралари. Минус 30 даража совуқда учрашув.\nМосквада ғайритабиий совуқ ҳаво манзаралари. Метро поезди куўприкдан ўтмоқда.


Google компанияси янги етакчиларни қандай тарбиялайди?\n15:40 / 03.09.2017\nGoogle компаниясида ички тартиб ва иш атмосферасини яхшилаб бориш мақсадида Re:Work номли блог ишга туширилган. Унда компания раҳбарлари, етакчи мутахассислар иш бошқарувчи ва ходимларнинг жараён давомида дуч келиши мумкин бўлган вазиятларни таҳлил қилиб, тўғри ҳаракатланиш режасини тақдим этади. Шунингдек, блог орқали раҳбарият ва компания ходимлари ўртасида тескари алоқа механизми ҳам ишлаб чиқилган.\n«Кўп йиллар давомида тартибга солинган изоҳлар ва муносабатлар жамламасидан келиб чиқиб, Google гуруҳ етакчиларига хос характеристикани ишлаб чиққан», дейди Quartz муаллифи Лея Фесслер.\nХодимлар орасида ўтказилиб туриладиган сўровнома\nҲар йили Google ходимлари орасида қуйидаги 13та савол асосида тузилган сўровномани ўтказиб туради. Саволлардан 11тасига муносабат билдирилиб, сўнгги 2тасига шахсий хулосани баён этиш сўралади.\n1. Раҳбар менга самарали ишлашим учун ишимда фойдали изоҳлар беради.\n2. Раҳбар микроменежемент билан шуғулланмай, унинг даражасида қуйи бўлган масалаларни мустақил ҳал қилишимга имкон беради.\n3. Раҳбар мени мустақил шахс сифатида ҳурмат қилади.\n4. Раҳбар иш жараёнида менинг фикримни ҳурмат қилади, гарчи у бошқаларникидан ажраб турса ҳам, буни инобатга олади.\n5. Раҳбар жамоани манфаатли мақсадлар устида ишлаш, натижа ва кўрсаткичларни ижобий томонга ўзгартиришга ёрдам беради.\n6. Раҳбар ўзидан юқори бошлиқ ва иш бошқарувчилардан олган маълумотлар билан ўртоқлашади.\n7. Сўнгги пайтларда раҳбар билан менинг касбий ўсишим борасида мулоҳазалар билдирган.\n8. Раҳбар жамоамиз олдига аниқ мақсадларни қўяди.\n9. Раҳбарнинг бошқарув бўйича етарли билими бор, масалан, IT ёки молиявий соҳада етук мутахассис ҳисобланади.\n10. Раҳбаримизни бошқа ходимларни бошқаришга тавсия қила оламан.\n11. Умуман олганда, раҳбарим ўз вазифасини яхши уддаламоқда.\n12. Раҳбариятингизни ўзгартиш учун нимани тавсия қиласиз?\n13. Нимани ўзгаришсиз қолдирган яхши, деб ўйлайсиз?\nСўров аноним тарзда ўтказилади ва тўлиқ таҳлил қилинади.\n«Битта оддий қоида»\nGoogle ходимлари орасида иш ва шахсий ҳаёт ўртасидаги меъёрни таъминлаш мақсадида «Битта оддий қоида»ни амалиётда жорий қилган. У ҳам бўлса, мақсаднинг жуда содда бўлиши ва аниқ бўлиши талаб қилинади.\n«Бу ҳолатда ишчининг қаерга қараб кетаётгани аниқ кўринади, раҳбарият ҳам натижаларни бемалол кузатиб бора олади», дейди Google вакили.\nGoogle компанияси менежер\nЯхши йўлбошчининг 40 сири: Қўрқитиб ишлатиш маданияти қулдорлик тизими вақтидагина самарали бўлган\nVolkswagen'нинг собиқ менежери қўлга олинди\nAlphabet даромади таҳлилчилар тахминидан ўзиб кетди


Азиз Президент стипендиясини қўлга киритди - zarnews.uz\nАзиз Президент стипендиясини қўлга киритди\nБу сўзлар табиий фанлар таълим йўналиши бўйича Ўзбекистон Республикаси Президенти давлат стипендиясини қўлга киритган Азиз Самадовнинг онаси Раъно Мастоновага тегишли.\nАзиз 1989 йил 25 июлда Самарқанд шаҳрида туғилган. 42-умумий ўрта таълим мактабида, сўнгра Самарқанд иқтисодиёт коллежида ўқиган. Ҳозирда СамДУнинг "Амалий математика ва информатика" таълим йўналиши 4-босқич талабаси. Унинг ахборот хавфсизлиги, шунингдек, амалий дастурлаш масалаларига бағишланган илмий мақола ва тезислари мамлакатимиз ҳамда чет элдаги турли илмий журнал, илмий-амалий конференция материаллари тўпламларида чоп этилган. У дарс машғулотларида фаол иштирок этиб, устозлари ҳамда тенгдошлари орасида ҳурмат қозонди.\nА.Самадов устози Искандар Тўрақулов ёрдамида билимларини мустаҳкамлади ва 3 та амалий дастур яратиб, патент олди. У интилувчан ва тиришқоқлиги натижасида 2017 йилда Мирзо Улуғбек номидаги давлат стипендиясини қўлга киритганди.\n– Айни пайтда "Амалий дастурлаш" мавзусида илмий изланиш олиб боряпман, – дейди Азиз Самадов. – Бу ишимни охирига етказиш учун магистратурани ҳам таҳсил олаётган даргоҳимда давом эттирмоқчиман. Мақсадим – янги лойиҳалар яратиш ва ўз устимда кўпроқ ишлаб, Ватанимга муносиб фарзанд бўлиш. Келажагимни мана шундай ғоя асосида яратаман ва менга билдирилган юксак ишончни, албатта, оқлайман.\nТеглар: стипендия СамДУ талаба\nСамарқанд давлат университетида шпаргалкадан фойдаланган икки талаба имтиҳондан четлатилди\nҚинғир йўл билан ўқишга кирганларни ОТМдан четлатиш тартиби белгиланди\nПанжикентлик талабалар Самарқандда куч синашди\n531 нафар талабага шартнома пули тўлаб берилди\nДТМ яна битта судда ютқазибди, бу сафар контрактдаги талаба бюджетга ўтказилиши керак. Муаммоли тест саволи эса яна ўша!


04.10.2019 22:48 0 9257\nТошкент вилояти Зангиота туманида фуқаро ўз хотинини занжирбанд қилгани ҳақидаги хабарлар тасдиғини топган. Бу ҳақда вилоят ИИБ хабар берди.\n23-26 сентябрь кунлари ўз уйида бу фуқаро турмуш ўртоғининг оёғини занжир билан ноқонуний тарзда боғлаб қўйган. Бу ҳақда бошқа бир фуқаро 26 сентябрь куни туман ички ишлар бўлимига мурожаат қилиб, қонуний чора кўришни сўраган.\nЗангиота тумани ИИБ ходимлари тезкор ўрганиш мақсадида хонадонга боришган. Ўрганиш давомида аёл тан жароҳатлари юзасидан суд тиббий экспертизаси ўтказилган.\nҲозир ушбу ҳолат юзасидан Зангиота тумани ИИБ ҳузуридаги Тергов бўлими томонидан фуқарога нисбатан Жиноят кодексининг 138-моддаси (зўрлик ишлатиб ғайриқонуний равишда озодликдан маҳрум қилиш) 1-қисми билан жиноят иши қўзғатилиб, тергов ҳаракатлари олиб борилмоқда.\nЗангиота занжирбанд аёл\nҲуқуқ 10/09, 17:42\n«Зангиота-Чилонзор» йўналишида кира қилиши учун «дамасчи»дан 500 АҚШ доллари талаб қилинди\nКоронавирус 18/07, 23:58\nОғир аҳволда шифохонага тушган бемор ҳаётини сақлаб қолиш имкони бўлмади


Адлия ва Халқ таълими вазирликлари қонун устуворлиги борасида ҳамкорлик қилади\nАдлия ва Халқ таълими вазирликлари қонун...\n20.12.2018 08:16 0 110\nХалқ таълими соҳасида қонун устуворлигини таъминлаш ва қонун ҳужжатлари ижросини ташкил қилиш, ёш авлоднинг ҳуқуқий саводхонлиги ва маданиятини ошириш мақсадида Адлия вазирлиги ҳамда Халқ таълими вазирлиги ўртасида қўшма лойиҳа имзоланди.\nЛойиҳада қуйидаги тадбирларни амалга ошириш кўзда тутилган:\nхалқ таълими муассасаларида ҳуқуқий саводхонлик бурчакларини ташкил этиш;\nхалқ таълими муассасалари ходимлари фаолиятини меҳнат қонунчилиги талабларига мувофиқ ташкил этишда кўмаклашиш;\nбутун республика бўйлаб халқ таълими муассасаларида коррупцияга қарши курашиш ва «одоб-ахлоқ» ойлигини ўтказиш;\nхалқ таълими муассасаларидаги коррупция ҳақида тезкор ва аноним хабар бериш тизимини такомиллаштириш;\nХалқ таълими муассасаларида ўқувчилар ва ота-оналар иштирокида ўқитувчи обрўси, шаъни ва қадр-қимматини оширишга қаратилган тадбирларни амалга ошириш;\nижтимоий тармоқлар орқали тарқатилаётган халқ таълими соҳасидаги камчиликлар ҳамда юзага келаётган муаммолар бўйича тезкор муносабат билдириб бориш;\nхалқ таълими соҳасига доир қабул қилинаётган қонун ҳужжатларининг мазмун-моҳиятини ёритиб беришга қаратилган тарқатма тарғибот материалларини тайёрлаш ва бошқа шу каби чора-тадбирлар.\nУшбу лойиҳа ҳуқуқий тарғибот соҳасида Халқ таълими ва Адлия вазирликлари ўртасида ҳамкорликни кучайтириши, бу борада қонун устуворлигини таъминланишига, шунингдек ёш авлоднинг ҳуқуқий онги ва маданиятини юксалтиришга хизмат қилиши кутилмоқда.\nхалқ таълими Адлия вазирлиги


Таълим кредити: талабанинг банкка мурожаати қанча вақтда кўриб чиқилиши керак? - zarnews.uz\nБу саволга Марказий банкнинг Самарқанд вилоят бош бошқармаси бошлиғи ўринбосари Шерзод Сувонқулов томонидан вилоят Матбуот уйида ўтказилган анжуманда жавоб берилди.\nШ.Сувонқуловга кўра, бугунги кунда талаба маълум бир банкка таълим кредити сўраб ҳужжатларни тақдим этгач беш кун ичида жавоб берилиши шарт.\n– Мазкур тартиб жорий йилдан бошлаб кучга кирди, илгари эса бу муддат ўн кунни ташкил этарди, – дейди Шерзод Сувонқулов. – Аксарият банкларда таълим кредити учун 27 миллион сўмгача бўлган кредит учун гаров талаб этилмайди. Айрим банкларда эса бу сумма 40 миллион ва ундан ҳам зиёдни ташкил этади. Хуллас, талабага таълим кредити учун белгиланган расмий ҳужжатлар ва юридик ёки жисмоний шахснинг кафиллиги кифоя қилади.\nТаъкидланишича, эндиликда кредит учун ариза берган талаба кафиллик қилувчи шахснинг даромадлари ҳақида ҳам маълумот топшириш талаб этилмайди. Кафиллик қилувчининг паспорт ёки ID-картаси нусхаси кафилликни расмийлаштириш учун етарли.


Юқори ҳарорат да пишириб олинадиган гипс\n1-маъруза: Боғловчи моддалар тўғрисида маълумотлар. Боғловчи моддаларни синфланиши, уларни ишлаб чиқариш учун ҳом ашё, қўшимчалар\nHajmi 2,76 Mb.\n9 fiz ish reja, 78ae245f39f61cde3048968d8100d0e2, anatomiya 1 jild, topshiriq-3 12979, yangi va eng yangi davr falsafasi, yangi va eng yangi davr falsafasi, yangi va eng yangi davr falsafasi, 1080261b96d8c28705b70b62f9139f83, 1-mavzu, 2,3-mavzu, 2 5458741401279794767\nЮқори ҳарорат да пишириб олинадиган гипс. (экстрихгипс) – икки молекула сувли гипсни 900-1000оС ҳарорат да пишириб, сўнг туйишдан ҳосил бўлган маҳсулотдир. Маркалари: 100, 150, 200.\nЯхлит поллар куришда, гишт териш ва сувокчилик қоришмалари, суъний мармар олишда ишлатилади.\nГипс тошини, асосан, айланма хумдонларда, буғланиш козонларида ёки автоклавларда пиширилади.\nАмалда гипсни козонларда пишириб олиш усули кенг таркалган. Пўлат цилиндр ва тикка укка урнатилган коргичдан иборат бўлган козонга кукун қилиб туйилган гипс солинади. Козоннинг диаметри буйлаб туртта иситгич кувур утказилган. Улар солинаётган хом ашё гипсни пиширади ва тайёр маҳсулот козон тагидаги галвир оркали гипс йигувчи хонага тушади. Икки молекула суви бўлган кальций сульфатини 120 : 180оС да қиздиргандаёк у уз хусусиятини ўзгартиради ва таркибидаги сув аста-секин йуқолиб, дегидратацияланади. Бунда гипс тоши 1,5 молекула сувни йўқотиб, ярим молекула сувли гипсга айланади, бу эса қуйидаги реакция билан ифодаланади:\nСаСO4  2Щ2O = CaСO4  0,5Щ2O + 1,5Р2O\nПишириш жараёнининг даври ва ҳароратига қараб хар хил турдаги пиширилган гипс бўлади:\n - яримгидрат (қуруқ мухитда 120...180оС ҳарорат да ҳосил бўлади, одатда айланма хумонларда ва катта козонларда пишириб олинади, маркаси Г-2...Г-7);\n - яримгидрат (сувли мухитда 80...180оС ҳарорат да ҳосил бўлади, одатда автоклавда пиширилади, маркаси Г-10...Г-25).\n150оС дан юқори ҳарорат да қуруқ мухитда пиширилганда кристаллсимон  - яримгидрат ҳосил бўлади, унда толасимон, ёрикли юзалари кўпрок бўлади. Қурилишда ишлатиладиган гипс боғловчи моддалар асосан  - яримгидратдан иборат бўлади, таркибида оғир лиги буйича 1% гача сув бўлиш и мумкин. У тез сувни шимиш ва қотиш хусусиятига эгадир.\nКолипбоп гипс ( - яримгидрат) яхши кристалланган тўзилишга эга бўлади, лекин қотишини бошлаш даврида жараён секинрок боради.\nГипс тошини 350...800оС ҳарорат да пиширилганда, ундан ангидрит СaСO4 ҳосил бўлади. У таркибига активатор (котириш хусусиятини оширадиган) модда қўшилгандагина қотиш хусусиятига эга бўлади (активаторлар – калий сульфат, натрий сульфат, рух сульфат ёки алюминий сульфат оғир лигидан 3% миқдори да, ҳамда портландцемент ёки кальций оксид оғир лигидан 5% миқдори да қўшилади).\nҚиздириш вақтида ҳарорат 600оС дан ошганда кальций сульфатни парчаланиши бошланади:\nСaСO4 CaO + СO2 + 1/2O2\nҲосил бўлган модда эстрих-гипс дейилади, уни таркибида СаСO4 дан ташқари кальций оксиди хам ҳосил бўлади. У жуда юқори мустаҳкамликка эга бўлади ва 19 Мпа дан кўп бўлиш и мумкин.\n1. Ангидрит цементни таърифлаб беринг.\n2. Гипс боғловчи моддалар ҳақида маълумот беринг.\n3. Гипс боғловчини ишлаб чиқариш принципи.\n4. Гипс боғловчиларни пишириш жараёнининг даври ва ҳароратига кўра турлари.


14:13 03.08.2019 Ҳавола олиш\nСаккизинчи раунд музокаралари якунига кўра мамлакатдан хориж қўшинларини олиб чиқишга ёрдам берувчи битимлар имзоланиши мумкин\nТОШКЕНТ, 3 авг - Sputnik. АҚШ ва "Толибон" ҳаракати ўртасидаги музокараларнинг саккизинчи раунди Дохада 3 август куни бўлиб ўтади, деб хабар қилмоқда Рейтер агентлиги ҳукуматга таянган ҳолда.\nАҚШ Афғонистонда вазиятни тартибга солиш ва америка қўшинларини чиқариш учун толиблар билан музокаралар олиб бормоқда. Бу музокаралар кўплаб маротаба Афғонистон ҳукумати эътирозига сабаб бўлган. АҚШ расмий позицияси эса - мамлакат ҳукумати ушбу жараёнда иштирок этиши лозим, деган таъкиддан иборат.\nАгентлик маълумотларига кўра, музокараларнинг навбатдаги раунди Афғонистонда урушни якунлаш учун "энг муҳим" ҳисобланади. Бу ҳақда маълумотга эга манбаларга кўра, саккизинчи раунд музокаралари якунига кўра мамлакатдан хориж қўшинларини олиб чиқишга ёрдам берувчи битимлар имзоланиши мумкин.\nИлгарироқ, "Толибон"нинг Дохадаги сиёсий офиси вакили Сухайл Шахин РИА Новостига АҚШ ва "Толибон" афғон радикал ҳаракати делегацияси вакиллари еттинчи раунд музокаралар давомида Қатарда муҳокама қилинган деярли барча масалалар бўйича келишувга келган ва келгуси раундда муҳокама этилиши керак бўлган битта ёки иккита пункт қолган. Толиблар вакили таъкидлаганидек, АҚШ билан музокаралар давомийлиги аниқ бўлмаган танаффусдан сўнг қайта тикланган.\nТолибон АҚШ билан қатор масалаларда келишувга эришганини маълум қилди >>>\nҚатардаги афғонлараро анжуман 7-8 июль кунлари Дохада ўтказилган эди. Икки кунлик анжуманда 60 нафар афғон вакиллари, шу жумладан "Толибон" радикал ҳаракати аъзолари иштирок этдилар. Узоқ давом этган тортишувдан сўнг, 9 июльга ўтар кечаси, делегатлар якуний баёнотни қабул қилдилар. Унда афғон аҳолиси ўртасидаги йўқотишларни нолга тушириш ва таълим ҳамда тиббий муассасалар қўриғини таъминлашга келишилган эди.


Компания бу йил ҳам ўз инновацион ечимларини АКТ-форум ҳамда ICTExpo 2019да тақдим этди. Хусусан, 5G-технологиялар ва уларнинг қўлланилиши, амалдаги АКТ-инфратузилмаларни замонавийлаштириш, «хавфсиз» ва «ақлли» шаҳарлар учун ечимлар, энг сўнгги моделдаги мобил қурилмалар.\n«Samsung Galaxy Note9» рекорд ҳажмдаги ички хотирага эга бўлади\nБундан олдин «Samsung» флагманига 6 гигабайт тезкор ва 64/128/256 вариантли ички хотиралар ўрнатилиши ҳақида хабарлар тарқалганди.\nкодли номи «NEO-AL00» («Huawei Mate X») бўлган ички хотираси 512 гигабайтга тенг янги смартфонни ишлаб чиқаришга тайёргарлик кўрмоқда, деб хабар берди «NV.ua». Бу борадаги ...